ועדת החינוך, התרבות והספורט, כנסת 18, פרוטוקול מספר 41, 2009-07-07 10:00

זבולון אורלב: אני מתכבד לפתוח את הישיבה שעוסקת בהצעת חוק ההתייעלות הכלכלית – פרק ט"ו – ספורט.

זבולון אורלב: בישיבה הקודמת אפשרנו לכל מי שרצה והשלמנו את כל מי שהיה לו עניין לומר את דברו העקרוני, האידיאולוגי, הערכי והמהותי בסוגיית החוק.

זבולון אורלב: לכן אנחנו יכולים היום לגשת במישרין להצעת החוק שמונחת לפנינו.

זבולון אורלב: אני מקווה שהצעת החוק מונחת גם בפני כולם.

זבולון אורלב: אני מבין שהמסמך שקיבלנו הוא תוצאה של עבודה משותפת של המשרד מול הארגונים והגופים השונים.

זבולון אורלב: אני מבין שעדיין יש אי הסכמות.

זבולון אורלב: הלשכה המשפטית שלנו, גם לה יש הערות.

זבולון אורלב: אתמול נשלחו ההערות שלנו.

מרב ישראלי: אתמול בצהריים קיבלתי אז לא הספקתי להעביר את ההערות.

מרב ישראלי: אני מתנצלת.

זבולון אורלב: אתמול קיבלנו.

זבולון אורלב: יש עדיין הערות, הקמנו אותה ממיטת חוליה.

זבולון אורלב: שתהיה לך רפואה שלמה.

מרב ישראלי: תודה.

זבולון אורלב: היא פשוט הייתה ספורטיבית ואמרה, אני באה לישיבה.

זבולון אורלב: לכן גם נעבור וגם נעיר את ההערות תוך כדי הקריאה.

זבולון אורלב: את רוצה לומר משהו?

לימור לבנת: זה אכן המסמך שאליו הגענו אף על פי שעדיין יש לגבי כמה נקודות דיונים או אי הסכמות, אבל לדעתי, נוכל לפתור אותם פה בוועדה כי מטבע הדברים כל עוד זה מתקיים בדרכים כאלה ואחרות לא על כל דבר יש הסכמות.

לימור לבנת: לכן צריך לדעתי, גם את הוועדה שתוכל לתרום.

זבולון אורלב: בסופו של דבר אנחנו צריכים להכריע.

זבולון אורלב: אם אנחנו רוצים שהחוק הזה יאושר בשבוע הבא חייבים לסיים אותו היום.

זבולון אורלב: היום זה היום האחרון שמותר לנו עדיין לדון, ואם אנחנו מסיימים יושלמו כל הפרוצדורות כדי שניתן יהיה להצביע על החוק- -

קריאה: יש לקוות.

זבולון אורלב: יש לקוות.

זבולון אורלב: מתקנים אותי.

זבולון אורלב: אם ירצה השם, בלשוני - -

שרת התרבות והספורט: מקבלת.

זבולון אורלב: אבל גם השרה וגם אני נלחץ- -

לימור לבנת: מקבלת את ההגדרה "אם ירצה השם".

זבולון אורלב: - - קרוב לוודאי שזה יהיה אפשרי.

זבולון אורלב: אם לא נסיים היום אני לא ארפה מקצב הדיונים, רק יכול להיות שזה יהיה שבוע מאוחר יותר.

זבולון אורלב: אבל אם רוצים להביא אותו עם כל חוק ההסדרים וכדומה, כשגם כולם מגויסים ואפשר לקבל הכרעות.

זבולון אורלב: אז אני לא דוחק, לא נעשה קיצורי דרך בגלל זה, אבל מצד שני גם לא נבזבז זמן ונעשה פיליבסטרים רק כדי למשוך עניינים.

זבולון אורלב: הקראה.

זבולון אורלב: מרב, בבקשה.

מרב ישראלי: הקראה: בחוק הספורט, תשמ"ח-1988 – לפני סעיף 1 יבוא – "פרק א' – הגדרות" בסעיף 1 אחרי ההגדרה "מוסד מוכר", יבוא: "המועצה" – המועצה הלאומית לספורט שהוקמה לסעיף 17א.

מרב ישראלי: "המועצה להסדר ההימורים בספורט" – המועצה שהוקמה לפי סעיף 1 לחוק להסדר ההימורים בספורט, התשכ"ז-1967; "המועצה הציבורית לקידום ספורט הנשים בישראל" – המועצה שהוקמה לפי החלטת הממשלה מיום 21.3.2005".

מרב ישראלי: כאן אני העברתי הערה שאני אומרת אותה לפרוטוקול, אני מבינה שלא תהיה כוונה לתקן את זה: באופן עקרוני עדיף לא להפנות להחלטת ממשלה בחקיקה.

מרב ישראלי: אלה החלטות שהממשלה כמובן יכולה לשנות.

מרב ישראלי: אם יש כוונה לתת למועצה הזאת מעמד של קבע כבר היה עדיף לתת לה איזשהו מעמד של קבע- -

זבולון אורלב: מה זה "מעמד של קבע"?

מרב ישראלי: לחוקק אותה באיזושהי דרך.

לימור לבנת: את המועצה לקידום ספורט נשים?

מרב ישראלי: כן.

לימור לבנת: רעיון טוב מאוד.

לימור לבנת: רשמתי לפניי, אני אעשה את זה.

זבולון אורלב: כהצעת חוק ממשלתית או הצעת חוק פרטית?

לימור לבנת: הצעת חוק ממשלתית, למה לא?

לימור לבנת: אתה רוצה הצעת חוק פרטית?

זבולון אורלב: היועצת שלי אומרת רעיון.

לימור לבנת: בוא נסכם שאתה תגיש הצעת חוק פרטית, ואני אביא איתי הצעת חוק ממשלתית, ונסכם שאתה תקדם את זה יחד איתנו.

זבולון אורלב: מאה אחוזים.

לימור לבנת: תודה.

זבולון אורלב: אני מחכה לטיוטת ההצעה שלכם שנוכל להגיש יחד.

מרב ישראלי: המשך הקראה: "מתקן ספורט" – מתקן המשמש או המיועד לשמש לפעילות ספורט; "תוכנית המתקנים" – תוכנית לאומית לבניית מתקני ספורט בישראל בהתאם לסעיף 17ה;

זבולון אורלב: לפי החלטת ממשלה המספר לא נכנס?

מרב ישראלי: זה נכנס, זה פשוט משהו מאוד נדיר ועדיף לא לעשות.

זבולון אורלב: בסדר.

זבולון אורלב: מתקן ספורט.

מרב ישראלי: המשך הקראה: "השרים" – השר ושר האוצר; זה שר הספורט ושר האוצר, כמובן.

זבולון אורלב: מראש אני אומר שאני לא שמח מהגדרה של שרים.

מרב ישראלי: צריך לראות מהותית איפה זה מופיע אחר כך.

זבולון אורלב: אני לא מכיר חוקים כאלה, אגב.

זבולון אורלב: אני מכיר חוקים שיש השר הממונה, ולפעמים הוא צריך להתייעץ עם שר אוצר.

זבולון אורלב: יש שר ממונה על חוק.

זבולון אורלב: אין שרים ממונים על חוק.

זבולון אורלב: במקום שיש שני שרים יש צרות.

ראובן קוגן: בחוק הטוטו יש שני שרים.

זבולון אורלב: זאת הצרה.

ראובן קוגן: זאת לא הצרה הגדולה.

זבולון אורלב: לדעתי, זאת צרה גדולה.

זבולון אורלב: ההבנה שלי בחקיקה היא שבמקום שיש שני שרים יש צרות.

זבולון אורלב: אפשר להתווכח שהשר הממונה יהיה שר האוצר, אבל שיהיה שר אחד.

זבולון אורלב: שהשר יהיה ראש הממשלה, אבל שיהיה שר אחד אחראי.

זבולון אורלב: כרגע אני משאיר את ההגדרה, אבל אני שם פה סימן שאלה.

מרב ישראלי: אנחנו צריכים מהותית איפה זה מופיע, כי יש כבר הגדרה בחוק המקורי שזה שר התרבות והספורט.

זבולון אורלב: גם בפרק הזה.

זבולון אורלב: את עושה הגדרות גם לפרק הזה.

מרב ישראלי: זה נכנס לסעיף ההגדרות הכללי.

ראובן קוגן: זה לא פוסל את השר מההגדרות המקוריות.

זבולון אורלב: אני מסכים, אבל ניגע בפרק הזה.

שרת התרבות והספורט: זה צריך להיות "השר" – שר התרבות והספורט.

מרב ישראלי: זה יש בכל מקרה.

לימור לבנת: הבנתי.

זבולון אורלב: אבל בפרק הזה שעכשיו אנחנו מדברים עליו.

מרב ישראלי: זה סעיף ההגדרות.

מרב ישראלי: המשך הקראה: "הקצבה מיוחדת" – סכום שנקבע בהיתר שניתן למפעל הפיס מכוח סעיף 231(א)(2) לחוק העונשין, שהוא הקצבה מיוחדת לתחום הספורט;

זבולון אורלב: מפעל הפיס פה?

קריאה: כן.

קריאה: מה קורה אם יש הסתייגויות?

זבולון אורלב: אחרי שנקרא את ההגדרות אנחנו שואלים למי יש הערות.

מרב ישראלי: המשך הקראה: "ועדה ציבורית" – ועדה שמונתה בהתאם סעיף 17ג(א).

מרב ישראלי: עד כאן הגדרות.

זבולון אורלב: יש למישהו הערות להגדרות?

זבולון אורלב: אם לנושא הצעת החוק הזאת אין מקורות כספיים לא עשינו כלום.

זבולון אורלב: מה זה קשור להגדרות?

איתן רוב: אנחנו קצת מקדימים את המאוחר.

איתן רוב: לב לבה של הצעת החוק הזאת זה נושא של איגום משאבים.

איתן רוב: זה אמנם תחת ההגדרה, ותכף נשמע את אנשי מפעל הפיס.

איתן רוב: אם לנושא הצעת החוק הזאת אין מקורות כספיים שמביאים שלושת הגורמים שאמורים להביא את המקורות הכספיים לא עשינו כלום.

איתן רוב: לקחת כספים שקיימים- -

קריאה: איך זה קשור להגדרות?

איתן רוב: זה קשור.

איתן רוב: מה המשמעות של "הקצבה מיוחדת"?

איתן רוב: אם לא כתוב בצורה מפורשת מה המנגנון שמבטיח שמפעל הפיס – אם זאת כוונת הצעת החוק- -

זבולון אורלב: זה לא בסעיף ההגדרות, זה צריך להיות במהות.

איתן רוב: אבל יש פה הגדרה של הקצבה מיוחדת.

איתן רוב: מה זה "הקצבה מיוחדת"?

זבולון אורלב: אנחנו עוסקים בפרק ההגדרות.

זבולון אורלב: הקצבה מיוחדת – סכום שנקבע בהיתר שניתן ממפעל הפיס מכוח סעיף – שהוא הקצבה מיוחדת לתחום הספורט.

איתן רוב: מה זה?

זבולון אורלב: זה אמור להיות בחוק.

לימור לבנת: האם בגוף החוק מעבר להגדרה הזאת יש סעיף שמתייחס לזה?

ראובן קוגן: אנחנו נגיע ל-17ד שמדבר על הגופים המממנים את החוק ונתייחס גם לנושא של הקצבה.

איתן רוב: שם כתוב באותה מידה מילה על הקצבה מיוחדת.

איתן רוב: אין לה שום תוכן.

ראובן קוגן: איתן, אני ארחיב.

זבולון אורלב: יש לה תוכן: הקצבה מיוחדת – אותו סכום שמפעל הפיס החליט להקציב אותו לספורט.

איתן רוב: מאה שקל.

לימור לבנת: לא, נגיע לזה.

איתן רוב: בוא נתעסק בתוכן לא בסמנטיקה.

איתן רוב: תחת המילה "הקצבה מיוחדת", אם אין לה תוכן אז זה מילים.

איתן רוב: אין לה שום תוכן.

זבולון אורלב: אבל ההקצבה הזאת לא באה מכוח ההיתר שנותנים.

זבולון אורלב: איתן, אני שואל אותך כאיש אוצר לשעבר, האם בהיתר שנותנים למפעל הפיס לא מסכמים איתו בכתובים באופן מפורש על מספר הכיתות, על מספר הפרסים בספרות, על מספר הביטולים לפרסים וכדומה.

איתן רוב: יכולים לסכם.

לימור לבנת: תלוי מי יושב ראש ועדת הפרס.

זבולון אורלב: זה בהתייעצות עם שרת התרבות.

איתן רוב: אני אתן לך תרחיש שגם יכול להיות: יש תמיד דין ודברים בין מפעל הפיס לבין משרד האוצר על היקף ההשקעות לספורט, לכיתות וכדומה.

איתן רוב: ברגע שהחוק הזה קיים וכבר שוגר ומרוקנים מתוכן את כל הסמכויות של המועצה להסדר הימורים – זאת המשמעות.

איתן רוב: אז אם עושים את זה בדלת הקדמית אי אפשר להשאיר את זה לדין ודברים בין האוצר למפעל הפיס כי האינטרסים שלהם הם לא תמיד תואמים את האינטרסים של הספורט.

איתן רוב: יחליטו מחר להקצות 5 מיליון שקלים – לזה התכוונו?

איתן רוב: צריך להיות סכום מפורש או "שלא יפחת מ-".

זבולון אורלב: אין בחוק.

איתן רוב: פרופורציה מסוימת של הכנסות יכולה להיות.

איתן רוב: אתה לא יכול לנקוב 80 מיליון שקל, אבל אתה יכול לנקוב שיעור מסוים מהכנסות מפעל הפיס שיוקצה.

איתן רוב: אם לא יובטח הדבר הזה לא עשינו כלום.

איתן רוב: זה לרוקן את מועצת ההימורים בלי לצקת תוכן רלוונטי.

זבולון אורלב: תודה.

זבולון אורלב: מנכ"ל מפעל הפיס.

שאול סוטניק: בהיתר הנוכחי עם האוצר יש חלוקה ברורה כמה כיתות אנחנו צריכים לבנות במשך התקופה של ההיתר, כולל הכספים שאנחנו מקציבים לרשויות המקומיות.

שאול סוטניק: הרווחים מחולקים 50% שווה בשווה.

שאול סוטניק: בהיתר הנוכחי יש גם נוסף להיתר, נספח א' ו-ב' מה ההתנהלות של כל הכספים, איך אנחנו מעבירים את הכספים, איך בונים את הכיתות, ואיך מקציבים לרשויות המקומיות.

שאול סוטניק: בהיתר הנוכחי החלוקה היא 50% למדינה ו-50% לרשויות המקומיות.

שאול סוטניק: כדי לא להפר את האיזון הזה בהיתר הנוכחי הוחלט יחד עם הרכז שישב אתנו במשך כמה שבועות יחד עם השלטון המקומי, שיהיה היתר מיוחד למועצה, כולל צורת התקצוב וצורת הפעולה לפי אמות המידה של המועצה עצמה.

שאול סוטניק: כתוב בחוק.

לימור לבנת: לא הבנתי, מה כתוב?

לימור לבנת: אתה רוצה להסביר את עצמך?

זבולון אורלב: עד רגע זה לא ענית על השאלה.

שאול סוטניק: יהיה נספח נוסף להיתר הקיים להקצבה של 80 מיליון שקל בהתאם לאמות המידה שהמועצה תחליט, ומפעל הפיס יתחייב- -

לימור לבנת: איזו מועצה תחליט?

שאול סוטניק: המועצה הלאומית לספורט.

שאול סוטניק: מפעל הפיס התחייב ל-80 מיליון שקל.

שאול סוטניק: עבור 80 מיליון שקל התקצוב יבוא ממשחק חדש שאנחנו נקבל, והכסף יוקצב מהמשחק הזה.

קריאות: - - -

קריאה: עשו דיל- - -

זבולון אורלב: עשו דיל.

זבולון אורלב: כל אחד עושה דיל.

זבולון אורלב: מי לא עושה דיל היום?

זבולון אורלב: התחייבתם לעשות הגרלה נוספת כדי שיהיה כסף נוסף?

שאול סוטניק: יש 50% של המדינה שמהם אנחנו מעבירים כ-300 מיליון שקל, שמהם ייקחו 80 מיליון.

שאול סוטניק: הכסף כבר נמצא שם כל שנה.

זבולון אורלב: אז בעצם אין סיבה, אם כך, להתנגד להצעה של מר רוב שנגדיר פה אחוז מסוים על ההכנסות שלכם.

שאול סוטניק: אחוז מסוים זה בלתי אפשרי.

קריאה: אתה לא יכול בחוק.

זבולון אורלב: הכול אפשר בחוק.

לימור לבנת: בחוק מועצת הקולנוע יש הגדרה מדויקת- - -

זבולון אורלב: בחוק מס הכנסה יש סכומים ואחוזים, לא?

זבולון אורלב: עכשיו מעבירים חוק תקציב, אין שם מספרים?

קריאה: אין שום בעיה לעשות את זה.

זבולון אורלב: אדוני המנכ"ל, אני שוב חוזר: תסביר לי מה הבעיה להיענות בחיוב להצעה של מר רוב.

זבולון אורלב: אתה אומר ש-80 מיליון זה כ-10% מההכנסות שלכם.

זבולון אורלב: אתה אומר שתהיה הקצבה מיוחדת – סכום שלא יפחת מ-10% מההכנסות- -

שאול סוטניק: לא, אנחנו מדברים על הרווח.

שאול סוטניק: כי בהכנסות אנחנו חייבים- -

זבולון אורלב: 10% מהרווח הנקי אחרי תשלומים לנושא ספרות יפה.

שאול סוטניק: זה לא מה שסוכם עם הרפרנט גם אחרי דיון עם מרכז השלטון המקומי כי בבעלות המרכז לשלטון מקומי- -

לימור לבנת: יש כאן ועדה, לא רפרנט.

זבולון אורלב: עזוב אותי כרגע מכל הדיבורים הקודמים, אני שואל אותך עכשיו לגופו של עניין.

זבולון אורלב: אני ער לכל ההסכמות, ואני מכבד הסכמות, אני איש של הסכמות.

זבולון אורלב: אני שואל אותך לגופו: מה הבעיה להסכים להצעה הזאת כדי שגופי הספורט ידעו שיש רשת ביטחון שממנה לא יורדים.

זבולון אורלב: ראית מה קרה עם החלטות ממשלה – מע"מ על פירות – מחר ישנו ויגידו שאין הגרלה כזאת, אז אתה תגיד שאין כסף.

שאול סוטניק: בהיתר הנוכחי יש איזון בחלוקת הכספים עבור המדינה ועבור הרשויות המקומיות – 50% באופן שווה.

שאול סוטניק: אם ניקח עוד 80 מיליון שקל מאותו היתר יופר ההיתר ויופר איזון הכספים.

שאול סוטניק: הפתרון המוצע הוא שיהיה נספח מיוחד להיתר הקיים עם משחקים מיוחדים עבור 80 מיליון.

לימור לבנת: היתר נוסף למשחקים מיוחדים, בסדר.

קריאה: אנחנו מדברים על הרחבה של משחק קיים, אדוני.

לימור לבנת: לא משנה, זה בסדר גמור.

לימור לבנת: לא הוועדה ולא משרד הספורט ולא מועצת ההימורים – אנחנו לא נכנסים כרגע לעניין של מפעל הפיס ולהסדרים בין מפעל הפיס לבין האוצר.

לימור לבנת: האוצר מאפשר הרחבה של היתר קיים, משחק קיים – אנחנו באמת לא נכנסים לעניין הזה, כמובן, ובלבד שהאוצר יאפשר גם למועצת ההימורים מרוצי סוסים או מוצרים אחרים שמחכים על המדף.

לימור לבנת: בעניין הזה אנחנו נדבר בנפרד.

לימור לבנת: אבל אנחנו לא נכנסים לעניין הזה.

לימור לבנת: מה שמעניין אותנו כרגע הוא שכיוון שיש הסכם כזה – מדוע, לטענתכם, יש בעיה שאנחנו נדבר על אחוז מסוים מהרווח הנקי אחרי כל מה שתרצו או לחילופין על סכום – 80 מיליון שקלים?

לימור לבנת: אגב, זה כתוב בהחלטת ממשלה.

לימור לבנת: מדוע, אם כך, יש בעיה לכתוב את זה בחוק?

שאול סוטניק: אין לנו בעיה.

לימור לבנת: יפה, מצוין.

שאול סוטניק: תכתבו 80 מיליון שקל בחוק.

לימור לבנת: אז אין בעיה, אדוני היושב ראש.

לימור לבנת: לא הוועדה ולא משרד הספורט נכנסים כרגע לעניין של משרד הפיס ולהבדלים ביניהם לבין האוצר.

ראובן קוגן: יש בעיה.

לימור לבנת: אני שאלתי את מפעל הפיס, לא את האוצר.

לימור לבנת: האוצר זה עניין אחר.

זבולון אורלב: עכשיו נשאל את האוצר.

זבולון אורלב: מה הבעיה?

ראובן קוגן: בעניין הנושא המשפטי תמים מהלשכה המשפטית יסביר.

תמים עבד אל חלים: אני מהלשכה המשפטית מהאוצר.

תמים עבד אל חלים: מפעל הפיס פועל היום מכוח היתר שמתחדש אחת לחמש שנים.

תמים עבד אל חלים: לעגן את החובה שלו בחוק ללא טווח זמן, להקצות כסף, כאשר תיאורטית יכול להיות שההיתר לא יחודש בעוד חמש שנים, זה בעייתי.

תמים עבד אל חלים: כי יכול להיות שההיתר ישתנה; יכול להיות שמשרד האוצר יחליט על דרך אחרת לאפשר את העבודה של מפעל הפיס.

זבולון אורלב: אז אתה מדבר עכשיו נגד החוק.

זבולון אורלב: אתה מבין לבד מה אתה אומר?

זבולון אורלב: אתה אומר, אל תסמכו על איגום משאבים כי יכול להיות שבעוד חמש שנים אנחנו נחליט בכלל שהמקור הזה מתייבש, ואין בו שום מקור.

זבולון אורלב: זה מה שאתה אומר.

זבולון אורלב: זה בדיוק מה שאנחנו רוצים למנוע.

תמים עבד אל חלים: אני אומר שמכיוון שמפעל הפיס לא פועל בחוק כמו המועצה להסדר ההימורים בספורט, אלא מכוח היתר- -

זבולון אורלב: אני בעד אחוזים, לא בעד סכומים.

זבולון אורלב: למה אי אפשר לומר שהסכום לא יפחת מ-10% מהרווח נטו אחרי כל הדברים האלה כפוף להיתר שניתן למפעל הפיס.

מרב ישראלי: זה לא כפוף.

מרב ישראלי: צריך להיות שבהיתר יהיה תמיד התנאי הזה.

זבולון אורלב: נכון.

ראובן קוגן: לא, התנאי בהיתר מעוגן כבר היום, כי כתוב שההגדרה- -

מרב ישראלי: לא לאחוזים.

ראובן קוגן: לא לאחוזים, אבל להגדרה עצמה, לסכום.

זבולון אורלב: אני רוצה שבהיתר עצמו יהיה גם אותו אחוז.

זבולון אורלב: זה יחייב אתכם לדאוג שבהיתר שאתם נותנים- -

ראובן קוגן: אם זה כפוף להיתר.

מרב ישראלי: לא כפוף להיתר.

מרב ישראלי: החוק קובע שיהיה תנאי בהיתר, שתקופה המאוחדת לא תפחת מ- .

מרב ישראלי: זאת ההצעה.

תמים עבד אל חלים: הבעיה עם קביעה כזאת בחוק היא שהיא מאוד פוגעת בגמישות שיש היום לשר האוצר מכוח חוק העונשין לקבוע את תנאי ההיתר- -

זבולון אורלב: ידידי היקר, זה בדיוק העניין.

זבולון אורלב: בגלל הגמישות הזאת- -

לימור לבנת: מה שמטריד אותנו זאת גמישות היתר הזאת.

זבולון אורלב: אתה מבקש מכולם להתפשט, ואתה לא מוכן להתפשט גם כן.

זבולון אורלב: אתה מבקש מגופים ומארגונים שאנשים ישחקו משחק חדש, יוותרו על הסמכויות שלהם, יוותרו על המקורות שלהם, יוותרו על היכולות שלהם, ואתה מציע להקים ארגון חדש.

זבולון אורלב: אבל אתה לא מוכן לקחת שום סיכון, ואתה רוצה להשאיר לעצמך את הגמישות להחליט מה אתה עושה איתם.

זבולון אורלב: זה בלתי אפשרי.

זבולון אורלב: זה משחק לא הוגן.

תמים עבד אל חלים: הגמישות שדיברת עליה קודם היא זו שאפשרה לשר האוצר, כאשר הוא זיהה מצוקה, למשל, בכיתות לימוד לקבוע ש-9% או 11% - תלוי בנסיבות – מהרווחים יוקצו לכיתות לימוד.

תמים עבד אל חלים: אם שר האוצר היה צריך לפעול בנסיבות שיש חובה, על-פי חוק, ש-10% לפחות יוקצו למקום X הוא לא היה יכול להקצות את המשאבים- - -

זבולון אורלב: מה שאתה אומר עכשיו הוא שאם מחר כל יהודי ארצות הברית, 5 מיליון במספרם, עולים וצריכים לבנות פה 50 אלף כיתות בבת-אחת אז שר האוצר יגיד למפעל הפיס, חבר'ה, תשכחו מ-80 מיליון שקל לסל הספורט – עכשיו אתם בונים רק כיתות.

זבולון אורלב: זה מה שאתה אומר.

זבולון אורלב: להשאיר לו את הגמישות לצרכים משתנים.

זבולון אורלב: את זה בדיוק אנחנו רוצים למנוע.

זבולון אורלב: אם אתם צופים כאלה אפשרויות ורוצים להגיע – למה שהם יסכימו לוותר על מה שקיים היום?

זבולון אורלב: למה?

זבולון אורלב: תסביר לי למה.

זבולון אורלב: מה שאתה מבקש מהם תבקש קודם כול מעצמך.

זבולון אורלב: אם אתה רוצה גמישות מהם, גם אתה צריך לגלות את אותה גמישות בדיוק.

זבולון אורלב: ייתנו – ייקחו, לא ייתנו – לא ייקחו.

ראובן קוגן: זה לא "כסף שלהם" ו"כסף שלנו".

לימור לבנת: למה לא?

שי שני: הכסף של הספורט זה לא הכסף שלך, הוא של המועצה להסדר ההימורים בספורט.

לימור לבנת: לא, לא, סליחה.

זבולון אורלב: אדוני רוצה לעזור לי או אדוני רוצה לפתוח ויכוחים נוספים?

זבולון אורלב: אנחנו רוצים להתקדם.

תמים עבד אל חלים: זאת בדיוק הנקודה.

תמים עבד אל חלים: לפי חוק המועצה להסדר ההימורים בספורט, נקבע שהכספים של המועצה יוקצו לספורט.

תמים עבד אל חלים: זה לא המצב במפעל הפיס- -

לימור לבנת: סליחה, אני לא יכולה לשמוע את זה.

לימור לבנת: מפעל הפיס כרגע מקצה כספים לצורך בניית מתקני ספורט.

לימור לבנת: הוא עושה את זה בפועל.

לימור לבנת: אנחנו דורשים כרגע לאגם משאבים שזו מטרת החוק כפי שמשרד האוצר כתב אותו.

לימור לבנת: זה מופיע שם.

לימור לבנת: אנחנו רק דורשים עכשיו לא רק לאגם, אלא גם לעגן את זה בחקיקה כך שלא ייווצר מצב שמפעל הפיס יעשה משהו אחר לחלוטין.

זבולון אורלב: יש לי רעיון.

זבולון אורלב: הוא צודק.

זבולון אורלב: המדינה חייבת להשאיר לעצמה גמישות, אני מקבל את העיקרון הזה.

זבולון אורלב: השאלה רק היא מי יחליט על הגמישות.

זבולון אורלב: אני רוצה להציע - -

ראובן קוגן: הסמכות בחוק.

זבולון אורלב: אנחנו עכשיו יכולים לקבוע מי הסמכות בחוק.

זבולון אורלב: זה הדיון עכשיו.

ראובן קוגן: - - -

זבולון אורלב: ידידי, בצד שלכם לא ישתנה שום חוק ושום סמכות לא תשתנה, אז גם פה לא ישתנה.

זבולון אורלב: אנחנו משחקים משחק חדש, פותחים את כל הקלפים.

זבולון אורלב: אני מציע שהואיל ויש חשש שגם שר האוצר קצת יגביל את סמכותו, ופה הוא יצטרך את האישור של שרת התרבות.

זבולון אורלב: אם הוא ירצה לשנות את המשחק ולהגיד, אנחנו נקבע 10%, אבל מחר יש צרכים לאומיים וצריך לגייס את מפעל הפיס, יואיל נא לקבל את האישור – היא שרה, היא חברה בממשלה – או בוועדת שרים.

זבולון אורלב: אני כבר לא רוצה להגיד "ועדת החינוך והספורט" כי אז תקפצו עד לב השמים.

זבולון אורלב: איתן רוב: כבוד היושב ראש, היום יש שרה שנלחמת עבור הספורט, ואנחנו מדברים על חקיקה שתרוץ הרבה מאוד שנים- -

זבולון אורלב: אני מקנה לה בחוק סמכות לאשר או לא לאשר.

לימור לבנת: אתה לא יודע מה יהיה מחר.

לימור לבנת: היו"ר זבולון אורלב: הספורט חייב להשאיר גמישות למדינה.

איתן רוב: אני אתן לך הצעה איך המדינה יכולה להשאיר גמישות.

איתן רוב: הרי המדינה אומרת כאן שהיא רוצה לעשות רפורמה בספורט, לקחת מקורות שקיימים היום משורה של מקומות ולהקצות אותם בצורה יותר יעילה עם קריטריונים, שקיפות וכדומה.

איתן רוב: המדינה לוקחת כספים ממקומות שלא בתקציב המדינה וקובעת כללי משחק אחרים שהיא רוצה לשלוט בהם.

איתן רוב: באים ארגוני הספורט, אנשים שמנהלים את הכספים האלה מטעם מועצת ההימורים, כמו מפעל הפיס, ורוצים להבטיח שהמקורות האלה.

איתן רוב: יושב פה מומחה למס, אריה זייף שיכול לאשר את דבריי.

איתן רוב: אומרים שאי אפשר להגיד מספרים – לא רק שאפשר, אפשר ועוד אפשר, ואני אתן דוגמה.

איתן רוב: אומרים שהשיעור שיוקצה הוא איקס אחוזים מהכנסות המועצה, אך לא יפחת מ-80 מיליון שקל צמודים.

איתן רוב: זה קיים בכל חוקי המס.

זבולון אורלב: איתן, אגף התקציבים שואל אותך שאלה טובה והלשכה המשפטית: מדינה לא יכולה לשעבד ולהשאיר שום דבר ללא פתח של גמישות.

זבולון אורלב: בזה הם צודקים מאה אחוז.

זבולון אורלב: אם מחר תהיה עלייה, מה תעשה?

זבולון אורלב: יצטרכו לשבור הרבה כללים, כמו בהתנתקות – שברו את כל החוקים.

צבי ורשביאק: אדוני היושב הראש, אנחנו מדברים על דבר שלא קיים בכלל.

צבי ורשביאק: אנחנו מדברים על תוכניות חדשות.

צבי ורשביאק: מי יודע אם הציבור בכלל ירצה להמר על זה.

זבולון אורלב: לא, אנחנו לא הולכים להתנות את זה בתוכניות חדשות.

לימור לבנת: לא מתנים את זה בשום דבר.

זבולון אורלב: ההצעה שלנו היא לא להתנות בשום דבר.

זבולון אורלב: הקצבה מיוחדת פירושו של דבר, הקצבה של מפעל הפיס שלא תפחת מ-10% מההכנסות, אך לא פחות מ-.

ראובן קוגן: מהרווח.

לימור לבנת: מהרווח, אתה צודק.

זבולון אורלב: אומר האוצר – מהרווח הנקי אחרי פרס ספיר ואחרי הכול.

זבולון אורלב: בסדר, הבנו את העניין, אין לנו מחלוקת על זה.

לימור לבנת: לא, יש החזרים מפרס ספיר.

זבולון אורלב: אין לנו מחלוקת על זה.

זבולון אורלב: אני הולך להגיש את פרוטוקול ועדי החינוך גם לפרס, קורים פה דברים רציניים מאוד.

זבולון אורלב: לכן בואו נדבר כרגע על מהות אותה גמישות.

זבולון אורלב: אני מבין שאם שר האוצר צריך להחליט לבד, זאת לא גמישות ציבורית.

זבולון אורלב: בעניין הזה צריך לשים על שר האוצר כבלים.

זבולון אורלב: אני מציע את ועדת החינוך, התרבות והספורט.

זבולון אורלב: אני יודע שלא תקבלו את זה.

זבולון אורלב: זאת צריכה להיות סמכות ברשות המבצעת.

תמים עבד אל חלים: זה קיים, אדוני היושב ראש.

תמים עבד אל חלים: ברשותך, היום לפי סעיף 13 להיתר שניתן למפעל הפיס נקבע שהממשלה יכולה לשנות את תנאי ההיתר, ויכולה להכניס סעיפים חדשים כפי שהוצע.

תמים עבד אל חלים: מאחר ששר התרבות והספורט הוא חבר בממשלה- -

לימור לבנת: לא, לא.

לימור לבנת: גם השר לשירותי דת הוא חבר בממשלה.

לימור לבנת: זאת לא הייתה הכוונה.

זבולון אורלב: ידידי, יש פה בעיה.

זבולון אורלב: גם אני הייתי שר.

זבולון אורלב: אנחנו מבינים פה את הדבר הזה.

זבולון אורלב: ממשלה היא לא גורם ממתן ומאזן.

זבולון אורלב: גם אתם שאתם אומרים "בהתייעצות" אתם לא אומרים, בהתייעצות עם הממשלה, אלא בהתייעצות שר האוצר – בצדק.

זבולון אורלב: כי אז כל שר היה אומר שהוא לא צריך להתייעץ על כל דבר עם שר האוצר, הוא יכול להתייעץ עם הממשלה.

זבולון אורלב: תאמין לי, בממשלה הוא יכול להשיג, ובצדק, התייעצות עם שר האוצר, כי הוא השר הממונה.

זבולון אורלב: לכן גם פה זה צריך להיות באישור או בתיאום עם שרת התרבות, ואז ראש הממשלה יפעיל על השרה מכבשים ויאמר לה, תשמעי, אין ברירה, יש עלייה של 5 מיליון איש בארצות –הברית וצריך לבנות כיתות.

תמים עבד אל חלים: צריך לזכור שמפעל הפיס לא מקצה רק לתחום הספורט- -

זבולון אורלב: אני מבין שאין לנו כרגע הסכמה בעניין הזה.

שרת התרבות והספורט: - - - יש הסכמה.

זבולון אורלב: לא יודע.

זבולון אורלב: גנאים איתי, נכון?

מסעוד גנאים: אני רוצה לשמוע.

זבולון אורלב: בינתיים העמדה שלי היא שצריך למצוא לזה פתרון ברוח הדברים של איתן רוב עם מנגנון הוגן של גמישות כי המדינה חייבת לשמור לעצמה גמישות.

תמים עבד אל חלים: צריך לזכור שמפעל הפיס מקצה כספים למספר גורמים ולמספר מטרות, למשל: תרבות, חינוך, בריאות, רשויות מקומיות.

תמים עבד אל חלים: הכנסת החובה הזאת של הסכמה עם השר הממונה על הספורט תפתח פתח לחובה על הסכמה של כל שר בתחום האחריות שלו.

תמים עבד אל חלים: למשל, ברשויות המקומיות – האם זה אומר ששר האוצר צריך לקבל את הסכמת שר הפנים ושר הבריאות או כל שר אחר?

תמים עבד אל חלים: זה ישתק את העבודה של שר האוצר.

זבולון אורלב: אל תמשוך אותי בלשון כי אני אגיד שזה טיעון דמגוגי.

זבולון אורלב: לא באים יום אחד בהיר, ואין חוק ושום דבר, ואומרים שהואיל ומקציבים 80 מיליון, נסדיר את זה בחוק.

זבולון אורלב: זה מה שאתה אומר.

זבולון אורלב: אצלנו במקורות כתוב: "כל המשנה ידו על התחתונה".

זבולון אורלב: אתה בא ואומר, שאתם רוצים לשנות את המצב, ובצדק, אני תומך תמיכה מלאה בשינוי המצב.

זבולון אורלב: אני גם שמח שיש הסכמה רחבה לדבר הזה.

זבולון אורלב: הולכים לשנות את כללי המשחק, אז מה אתה עכשיו מתחיל להגיד לי, שר הפנים, שר החינוך?

זבולון אורלב: מה זה שייך?

זבולון אורלב: זה בכלל לא שייך.

זבולון אורלב: פה הולכים להקים מועצה מכוח חוק, וחלוקת הכספים היא מכוח חוק.

זבולון אורלב: כל מה שאתה עושה עם משרד החינוך ועם משרד הפנים זה לא מכוח חוק.

זבולון אורלב: אתה יכול היום להגיד, נער הייתי גם בגרתי – בשנה מסוימת הקציבו כך וכך כיתות, בשנה אחרת – ירדו בחצי, בשנה אחרי זה שילשו את מספר הכיתות.

זבולון אורלב: הכול גמיש.

זבולון אורלב: מה אתה הולך להגיד לי, משרדי ממשלה?

זבולון אורלב: יש לך מספיק טיעונים צודקים, אתה לא צריך טיעונים לא צודקים.

זבולון אורלב: מנכ"ל השלטון המקומי, בבקשה.

רון מוסקוביץ': אדוני, אני רוצה שלא נשכח לרגע שהמפעל של מפעל הפיס חי ונושם, ואמרתי את זה גם בישיבה הקודמת.

רון מוסקוביץ': מפעל הפיס בונה היום גם מועדוני קשישים וגם נותן מחשבים, ואסור לנו לפגוע גם בחלקים הללו.

רון מוסקוביץ': כמובן, 50% הולך לבינוי כיתות- -

לימור לבנת: אתם מקבלים עוד היתר, ממה נפשך?

רון מוסקוביץ': ההצעה שיש פה להגדיל את העוגה בצורה מושכלת ומדתית - -

זבולון אורלב: אנחנו מסכימים לזה.

זבולון אורלב: אנחנו מסכימים לזה שיורחבו ההכנסות הפנויות של מפעל הפיס, ומתוך הרחבת ההיתר הכסף הזה ילך לספורט.

זבולון אורלב: זה בסדר גמור, הרעיון הזה הוא נכון.

זבולון אורלב: רק אנחנו רוצים לעגן אותו בצורה מסודרת לשנים רבות.

לימור לבנת: בסדר, הקשישים משחקים ברידג' אצל אריה קפלן.

לימור לבנת: בסדר.

זבולון אורלב: אתה לא צד בוויכוח הזה, אגב.

רון מוסקוביץ': בסדר.

רון מוסקוביץ': אני רק רוצה להצהיר מה שאולי לא הובהר בצורה ברורה: אנחנו מקבלים עלינו את הנושא של הקריטריונים ושל התקנים, אם וכאשר ייבנו מבני ספורט, ואנחנו מקבלים את ההיתר הזה.

זבולון אורלב: עוד לא הגענו לזה.

זבולון אורלב: אני משבח אותך, זה בסדר גמור.

רון מוסקוביץ': אנחנו רוצים להשתלב ברעיון הכללי של איגום.

זבולון אורלב: אין לנו ויכוח איתכם.

זבולון אורלב: הוויכוח כרגע הוא עם משרד האוצר על הדרך שבה מה שמפעל הפיס מוכן לעשות והשלטון המקומי מוכן לעשות – לעגן את זה, כדי שנוכל להישיר מבט לארגוני הספורט, ולהגיד להם, חבר'ה, תתפשטו מכל הסמכויות שהיו לכם עד עכשיו.

זבולון אורלב: עכשיו הולכים למשחק חדש.

זבולון אורלב: אתם צריכים להישיר מבט ולהגיד, הבטחנו את העניין הזה, אל תפחדו, זה הולך להיות משהו שאנחנו באמת מתכוונים אליו – להגדיל את העוגה ולאגם את כל המשאבים בצורה שלא כל שנה מתחילים להתווכח, ושר אחד מאשר ושר אחר לא מאשר, ועכשיו ההיתר הוא ככה, וההיתר הוא אחרת – נגמרו את המשחקים האלה.

זבולון אורלב: הולכים לדבר יציב, זה כל מה שמבקשים.

זבולון אורלב: אני משתדל לצקת בטון סביב ההסכמות שלכם כדי שלא נבוא לכאן בעוד שנה ונגיד שהכול התפנצ'ר, הכול תקוע.

זבולון אורלב: תחשבו, חבריי באוצר, על דרך יצירתית.

זבולון אורלב: אני לא אומר שרק הדרך שלי נכונה, יכולות להיות עוד דרכים.

זבולון אורלב: תחשבו על רעיונות יצירתיים איך מבטיחים את העניין הזה שאיתן רוב יהיה שקט.

לימור לבנת: זה עניין מהותי ביותר.

זבולון אורלב: נכון, הוא מהותי מאוד.

זבולון אורלב: אגב, לא יהיו הצבעות, הכול פה אחד.

זבולון אורלב: אם אני צריך להצביע, ויש חילוקי דעות, יכול להיות שאני לא מצביע.

קריאה: - - -

זבולון אורלב: לא יודע, אני רוצה פה-אחד.

לימור לבנת: אני מברכת על ההחלטה של האוצר להרחיב את ההיתר של מפעל הפיס.

לימור לבנת: אני מאוד מקווה שהאוצר יפעל באותה רוח גם כלפי מועצת ההימורים גם בנושא של הימורי סוסים, אבל גם בבקשות נוספות של מועצת ההימורים להרחבת נושאים נוספים שנמצאים כרגע על הפרק כדי להגדיל את ההכנסות של מועצת ההימורים.

לימור לבנת: לפחות כרגע הן נשמרות, אבל יש בעיה.

זבולון אורלב: אם הערת, גם אני חייב להעיר.

זבולון אורלב: אני, כידוע, לא איש ההימורים.

זבולון אורלב: להפך, אני בעל חוק בתמיכת מפעל הפיס, ואני מודה על למפעל הפיס על האיסור בחוק שאוסר על קטינים להמר.

זבולון אורלב: אני מאוד מודה לכם על התמיכה בחוק שהעברתי.

זבולון אורלב: כאיש חינוך אני לא חסיד של זה, אז כשאני שומע על הרחבת הימורים עוברת בי צמרמורת.

זבולון אורלב: אלא מה, גם אני אומר שאם רוצים ללכת למהלך גדול צריכים לוותר בדרך על דברים אחרים.

זבולון אורלב: אז אני מוכן.

זבולון אורלב: שמעתי, ואני מבטל את דעתי העקרונית מפני דעתכם כדי להגיע להסכמות.

לימור לבנת: כל כספי הספורט בישראל מבוססים על שני דברים בעצם: על אנשים פרטיים ועל הקצבת מועצת ההימורים.

לימור לבנת: המדינה לא מקצה כמעט שום דבר לספורט.

לימור לבנת: לא יהיה ספורט במדינת ישראל בלי אנשים פרטיים ובלי מועצת ההימורים.

לימור לבנת: צריך לדעת את זה.

זבולון אורלב: אתה רוצה להעיר, מר קוגן, או ששתיקתך תתקבל כהודאה ונתקדם?

ראובן קוגן: לא ניכנס לדיון המשפטי איפה צריך להיות מעוגן.

ראובן קוגן: לדעתי, הנוסח יוצר את האיזון הנכון בין ההקצבה לבין היכולת של ההקצבה, כלומר מערכת היחסים בין המדינה לבין מפעל הפיס לבין מערכת היחסים בין החוק הזה לבין המועצה הלאומית.

ראובן קוגן: המגעים עם מפעל הפיס, ככל שיבשילו, יביאו את זה גם לתוצאה הרצויה, מה גם שאנחנו חיים במציאות שיש החלטת ממשלה ל-80 מיליון שקל.

ראובן קוגן: במצב הקיים אנחנו נמצאים במצב שיש החלטה על 80 מיליון שקל שמחברים בין ההגדרה בחוק לבין יישום בפועל.

ראובן קוגן: נכון שברמה הטכנית צריך לעשות את התוספת להיתר כדי לעגן את זה פיסית בנושא, והנושא הזה מטופל כרגע בין משרד האוצר לבין מפעל הפיס.

ראובן קוגן: אני מקווה שבסוף יהיו הסכמות, והדבר הזה יתאפשר.

זבולון אורלב: יש לי טיעונים יותר טובים משלך.

ראובן קוגן: להגיד שהחוק ריק מתוכן כיוון שלא כתוב בחוק עצמו המספר זה ממש לא נכון כי מי שמבין את מערכת היחסים בין מפעל הפיס לבין הממשלה יודע שהדברים מתנהלים ברמה אחרת – ברמה של היתרים.

ראובן קוגן: כי אם מחר, לצורך העניין, הממשלה תחליט שהרישיון לעריכת ההימורים עובר ממפעל הפיס לגוף אחר, מסחרי- -

זבולון אורלב: צריך לשנות את החוק.

ראובן קוגן: לא צריך.

זבולון אורלב: לא, לפי החוק הזה תצטרכו לשנות את החוק.

קריאה: אנחנו לוקחים סיכוי כזה.

צבי ורשביאק: אני מניח שראשי ערים ישמחו ויחגגו.

קריאה: אנחנו קודם נפרוש מהספורט לפני שזה יקרה.

זבולון אורלב: תיאורטית הוא צודק.

לימור לבנת: תיאורטית.

זבולון אורלב: אבל אז לא תספיק רק החלטת ממשלה ויצטרכו גם חקיקה.

זבולון אורלב: יש חוק הסדרים.

ראובן קוגן: זה לא יעזור כי ברגע שאתה מחייב גוף שלא קיים להעביר כסף, זה לא באמת - - -

זבולון אורלב: אתה מוחזק בעיניי אדם ישר, אני בטוח שאתה לא מציע את ההצעה הזאת וכבר זומם עוד כך וכך זמן כדי להתחמק ולא להציע.

זבולון אורלב: אני אומר את זה בכנות, אני מכירך, ואני מאמין.

זבולון אורלב: אני מאלה שמאמינים לעובדי מדינה שניכרת מדבריהם אמת.

זבולון אורלב: אבל תבין, הואיל ואתם באמת מתכוונים למה שאתם אומרים צריך להבטיח.

זבולון אורלב: אגב, 70% מהחלטות ממשלה אינן מתבצעות, חלקן גם בדברים שקשורים בכסף.

לימור לבנת: פלא ש-30%, כן.

זבולון אורלב: גם בדברים שקשורים בכסף.

זבולון אורלב: רק בשבוע שעבר הוועדה עסקה בהחלטת ממשלה שלפיה לא יועלה שכר הלימוד באוניברסיטאות.

זבולון אורלב: הקצו לכך סכום כלשהו, והסכום איננו מספיק.

זבולון אורלב: אז יש דילמה האם זה יעלה או לא יעלה.

זבולון אורלב: כל הזמן יש לנו בעיות החלטות ממשלה.

איתן רוב: טוב להיום, אין היתר.

איתן רוב: ההצעה שהציע היושב ראש יחד עם השרה היא הצעה נכונה, אבל טוב להיום – אין היתר.

איתן רוב: לכן אנחנו צריכים לקחת בחשבון שהחוק הזה יכול לצאת, ויש עוד תהליך שצריך לעבור בשינוי ההיתר.

לימור לבנת: זה ללא קשר.

שאול סוטניק: לא שינוי היתר, תוספת.

לימור לבנת: אנחנו לא מתנים את זה בחוק.

זבולון אורלב: תודה.

זבולון אורלב: מר זייף, בבקשה.

אריה זייף: אני שמעתי כבר את נציג אגף התקציבים שהוא איש הגון שאומר את האמת בפנים.

אריה זייף: היה שלב ראשון של הדיונים, ולא הבינו בדיוק את נושא ההיתרים של מפעל הפיס.

אריה זייף: נכון לרגע זה, ולפי מה שהוא אמר גם בשבוע שעבר בפגישה יש עוד המון פרוצדורות לעבור עד שנדע אם יש לנו הכסף של מפעל הפיס.

אריה זייף: נכון לרגע זה אין בעסקה הזאת כספי מפעל הפיס.

איתן רוב: לכן צריך להתנות את תחולת החוק בהיתר.

לימור לבנת: לא.

לימור לבנת: כפי שאני רואה את הדברים ונדמה לי שגם היושב ראש רואה את זה באותה צורה, עניין ההיתר בכלל לא צריך להופיע בחוק.

לימור לבנת: אלה הסדרים בין מפעל הפיס לבין האוצר- -

אריה זייף: אבל הם מתנים אותם.

לימור לבנת: מבחינתנו זה לא שייך.

לימור לבנת: לנו יש גם החלטת ממשלה בנפרד שמגבה את זה.

לימור לבנת: עניין ההיתרים הוא עניין בין מפעל הפיס לבין האוצר, הוא לא צריך להופיע בחוק, הוא לא תנאי לחוק.

לימור לבנת: הוא עניין של הסדרים בין מפעל הפיס לבין האוצר, וככל שייקח זמן לסדר אותו, ייקח זמן לסדר אותו.

ראובן קוגן: אין ספק שגם כסף הוא דבר חשוב.

ראובן קוגן: אבל הצעת החוק הזאת לא עוסקת בכסף.

ראובן קוגן: נכון שמאוד חשוב שבסופו של יום יצליחו להביא עוד כסף לספורט, ומכיוון שהממשלה דלת משאבים מנסים למצוא פתרונות יצירתיים.

זבולון אורלב: עוד לא פטרנו אתכם, חכה.

ראובן קוגן: וגם לא התפטרתי.

ראובן קוגן: אבל בסופו של דבר, הצעת החוק הזאת היא הרבה יותר מעוד הקצבה מיוחדת כזאת או אחרת.

ראובן קוגן: אנחנו משקיעים כבר חצי שעה בדיון על השאלה האם ההיתר ייחתם מול שר האוצר או מול שר האוצר בהתייעצות שרת הספורט או באישור הוועדה.

ראובן קוגן: חשוב להבין מה מהות הצעת החוק הזאת, ולא כמה כסף היא מביאה בסוף או לא מביאה.

ראובן קוגן: הכסף הוא נדבך, אבל צריך גם להתקדם- -

זבולון אורלב: אתה לא עונה לנו.

זבולון אורלב: אין לנו ויכוח כספי.

זבולון אורלב: אנחנו לא מתווכחים על הכסף.

זבולון אורלב: אנחנו מתווכחים איך להבטיח שמה שאתה אומר, יהיה.

זבולון אורלב: ולא מכיוון שיש לך רצון רע, חלילה.

זבולון אורלב: אלא שאנחנו מכירים את המנהלות ואת הפרוצדורות והתקלות במדינת ישראל.

זבולון אורלב: זה כל העניין, אין ויכוח על הכסף, אלא ויכוח משפטי: האם אנחנו מבטיחים את הסכום רק כתוצאה מהנוסח הזה שמחר כעוף השמים יכול להשתנות – מי מבטיח לנו?

זבולון אורלב: ראובן הוא רכז, והוא עשוי להיות ממונה בתחומים אחרים, אז אתה בכלל לא תהיה קשור לזה.

זבולון אורלב: כל פעם יקום מלך חדש שלא ידע את יוסף ולא היה כאן בדיונים, ויהיו צרכים אחרים, ויגיד, מה הם משתוללים שם בחוק, אנחנו רוצים משהו אחר.

זבולון אורלב: היה לנו אותו דבר גם עם חוק הקולנוע.

זבולון אורלב: הייתה לנו מלחמה ומאבק עם האוצר להגדיר את הדברים.

זבולון אורלב: אז העברנו את החוק בתוך שבוע ימים.

לימור לבנת: הכנסת הכריעה.

זבולון אורלב: מה קרה?

זבולון אורלב: קרו רק דברים טובים.

לימור לבנת: יש הסכם רב שנתי.

לימור לבנת: החוק ישנו, ומתוך זה שיש חקיקה שרק דוחים אותה- -

זבולון אורלב: מכוח חוק.

לימור לבנת: הרי דוחים אותה מכוח ההסכם.

זבולון אורלב: מדינת ישראל הרוויחה.

שרת התרבות והספורט: סליחה, ההסכם הוא רק משום שיש חוק.

זבולון אורלב: ודאי.

לימור לבנת: אלמלא החוק לא היה הסכם רב שנתי.

זבולון אורלב: ראובן, אתה צעיר, החוק הזה הוא בן 9 שנים.

ראובן קוגן: גם בתרבות יש הסכם, ואין חוק.

לימור לבנת: ההסכם על חוק הקולנוע הוא מכוח החוק שאלמלא כן לא היה הסכם ולא היה כלום, ולא היה כסף לקולנוע ולא פריחה בקולנוע.

לימור לבנת: לא היה שום דבר.

לימור לבנת: אי אפשר להביא את חוק המועצה הלאומית לספורט ולכתוב בו שיהיה איגום משאבים עם הגופים האלה והאלה, כולל מפעל הפיס, אבל להגיד שאז המשאבים - - - זה לא יכול להיות.

זבולון אורלב: אנחנו מתקדמים.

זבולון אורלב: אנחנו רושמים את הסעיף הזה.

זבולון אורלב: עדיין לא מיצינו את הדיון, נחזור אליו.

זבולון אורלב: תחשבו על פתרונות יצירתיים.

מרב ישראלי: הקראה: "ועדה ציבורית" – ועדה שמונתה בהתאם לסעיף 17ג(א).

מרב ישראלי: גמרנו את ההגדרות.

שי שני: הוועדה הציבורית קיימת בסעיף 9- -

זבולון אורלב: זה הגדרות.

שי שני: לא, זה קיים כבר, אחר כך מוחקים את זה בסעיף 9ב(2).

שי שני: אז למה לא להשאיר את זה כבר במתכונת המקורית?

שרת התרבות והספורט: זה בחוק מועצת ההימורים, לא כאן.

מרב ישראלי: זאת ועדה ציבורית אחרת, מכוח החוק הזה, לפי מה שאני מבינה.

שי שני: תודה.

שי שני: קיבלתי תשובה.

מרב ישראלי: הקראה: (3) לפני סעיף 2 יבוא – "פרק ב' – הסדרת הספורט" (4) בסעיפים 15, 16 ו-17, במקום "חוק זה" יבוא "פרק זה"; (5) אחרי סעיף 17 יבוא: "פרק ג' – המועצה הלאומית לספורט המועצה הלאומית 17א.

מרב ישראלי: מוקמת בזאת המועצה הלאומית לספורט.

מרב ישראלי: לספורט

מרב ישראלי: בפרק אפשר להוריד כי יש הגדרה.

מרב ישראלי: המשך הקראה: תפקידי המועצה 17ב.

מרב ישראלי: המועצה תייעץ לשר בנושאים אלה: קביעת מדיניות כוללת וארוכת טווח בתחום הספורט; קביעת סדרי העדיפויות להשקעות בתחום הספורט; קביעת מבחנים לתמיכה באגודות ספורט, ארגוני ספורט, מועדוני ספורט, התאחדויות ואיגודי ספורט, כהגדרתם בחוק זה;

מרב ישראלי: לא צריך "כהגדרתם" כי יש הגדרה.

מרב ישראלי: המשך הקראה: (4) קביעת מבחנים לתמיכה בהקמה ושדרוג של מתקני ספורט.

זבולון אורלב: יש למישהו הערה לגבי 17ב?

אבישי פדהצור: נוכח העובדה שהסעיף הזה ביחס למבחני התמיכה הוא מקשה אחת יחד עם הסעיפים שיבואו אחרי זה לגבי המהות של המבחנים ואמות המידה והתמיכות, אני אבקש אחרי זה להעיר את ההערות שלי במקובץ גם ביחס לסעיף הזה.

זבולון אורלב: קיבלת רשות.

זבולון אורלב: יש למישהו עוד הערה על 17ב?

עופר פרי: האם סעיף 17ב(3) – קביעת המבחנים לאגודות יכול לעמוד בפני עצמו או שהוא קשור לוועדה הנוספת שקובעת את אמות המידה?

הדס פרבר: הוא קשור לוועדה הנוספת.

מרב ישראלי: יש פה קצת בלבול במונחים.

זבולון אורלב: האם לא יותר נכון "אישור המבחנים" ולא "קביעת המבחנים"?

זבולון אורלב: אני מבין שהמועצה תמנה ועדה מקצועית שתציע למועצה, והמועצה או תאשר או לא תאשר.

זבולון אורלב: אני צודק?

מרב ישראלי: יש פה אי בהירות כי פה כתוב "תייעץ", ובהמשך כתוב "הסכמה".

זבולון אורלב: לדעתי, ב-17ב(3) במקום "קביעת מבחנים", צריך לכתוב "אישור".

לימור לבנת: לא.

מרב ישראלי: אני מציעה שנגיד מה ההסדר המהותי שמעוניינים בו, כי אני לא הצלחתי לגמרי להבין.

מרב ישראלי: יש פה סתירות בנוסח.

מרב ישראלי: לכן אולי יגידו – לא בנוסח של החוק – מה ההסדר שרוצים ומה המדרג של האישורים או של הייעוצים שרוצים, ואז נמצא דרך לנסח את זה.

עופר פרי: אני מנכ"ל המועצה להסדר ההימורים בספורט.

זבולון אורלב: אתה רוצה לומר מה ההסדר בחוק?

זבולון אורלב: מה סיכמתם?

עופר פרי: נשאלה שאלה.

עופר פרי: רוח הדברים היא שהשר ממנה את הוועדה הציבורית, והיא זו שממליצה למועצה באישור השר- -

זבולון אורלב: המועצה מקימה ועדה מקצועית או השר מקים ועדה מקצועית?

קריאות: - - -

איתן רוב: השר בהתייעצות עם המועצה.

לימור לבנת: כתוב: "בהתייעצות עם המועצה".

זבולון אורלב: השר בהתייעצות עם המועצה הציבורית ממנה ועדה ציבורית לעניין קביעת המבחנים.

מרב ישראלי: מקרב חברי המועצה, כך הבנתי.

קריאות: לא.

אריה זייף: ממש לא, נהפוך הוא.

לימור לבנת: כתוב ב-17ג(א) במפורש: "השר בהתייעצות עם המועצה ימנה ועדה ציבורית אשר תמליץ לשרים ולמועצה בעניין אמות המידה לתמיכה בהתאם לזה".

לימור לבנת: בסעיף 17ג(ג) כתוב: "השר ימנה את יושב ראש הוועדה הציבורית מקרב נציגי הציבור החברים במועצה".

קריאות: אבל זה רק היושב ראש.

ראובן קוגן: אולי נבקש את המנגנון לפני הנוסח כי המנגנון יותר חשוב.

הדס פרבר: אני אסביר את זה: השר ממנה את הוועדה הציבורית שהיא חיצונית למועצת הספורט, למעט היושב ראש שהוא נציג האוצר.

זבולון אורלב: אבל הוא ממנה בהתייעצות עם המועצה?

הדס פרבר: כן.

הדס פרבר: המועצה הציבורית דנה בעקרונות.

הדס פרבר: היא לא מנסחת את המבחנים עצמם, אלא את אמות המידה שעל-פיהם יחולק הכסף.

הדס פרבר: כל אלה חוזרים למועצה שמאשרת אותם ומביאה את זה בפני השר.

זבולון אורלב: כלומר אין שר יותר?

זבולון אורלב: השרים מאשרים אחרי המועצה או לפניה?

הדס פרבר: אחרי המועצה.

הדס פרבר: הם השלב האחרון.

זבולון אורלב: ומי מתרגם את העקרונות?

זבולון אורלב: איך ד"ר בורג אמר?

זבולון אורלב: יש עיקרון, ויש עיפרון.

זבולון אורלב: מי מתרגם את העקרונות לעפרונות, שיהיה כתוב שהקריטריונים יכולים להתפרסם ברשומות?

הדס פרבר: השר בסופו של דבר חותם על נוסח לרשומות.

זבולון אורלב: מפחיד אותי הפער הזה בין העיקרון לבין העיפרון.

זבולון אורלב: למה הוועדה הציבורית המקצועית דנה רק בעקרונות?

מרב ישראלי: היא ממליצה על אמות מידה.

הדס פרבר: בשביל לא להעסיק אותם בדקויות של ניסוח.

לימור לבנת: מי מנסח?

הדס פרבר: אני.

לימור לבנת: הנוסח המשפטי, ברור.

הדס פרבר: - - - רק שיגמרו את התוכן המהותי.

אריה זייף: יש לי שאלה בקשר לעיפרון: מי קובע כמה יקבל ענף הכדורסל?

אריה זייף: מי העיפרון?

קריאות: - - -

זבולון אורלב: אני רוצה לענות לשאלתו ותגידי לי אם הבנתי נכון.

זבולון אורלב: התשובה לכך היא שאת אמות המידה הם קבעו.

זבולון אורלב: המבחנים נוקטים כמויות והיקפים ומשקלות.

זבולון אורלב: מבחנים הם דברים שאתה יכול למדוד אותם, ועל-פי הדבר הזה, בוחנים מה ענף הכדורגל נותן, ולפי זה הוא מקבל.

זבולון אורלב: כמו שהייתה הוועדה האחרונה של המועצה להימורים, איך קוראים לה ועדה הזאת?

קריאות: בורוביץ'.

זבולון אורלב: האם הבנתי נכון, הדס?

הדס פרבר: אכן, כן.

הדס פרבר: אני רוצה רק לחדד.

הדס פרבר: המבחנים מטבעם עוסקים בחלוקת כסף בין גופים דומים.

הדס פרבר: שאלת התחומים הגדולים היא שאלה שהמועצה צריכה לייעץ עליה, למיטב הבנתי, לפי סעיף ב1.

הדס פרבר: כלומר, המועצה יכולה לחלק רק כסף שיש, היא לא יכולה להחליט כמה כסף יש.

הדס פרבר: אין לה השפעה.

לימור לבנת: זה ברור.

זבולון אורלב: מי מחליט בין כדורגל לכדורסל?

זבולון אורלב: בין אתלטיקה לבין שחייה?

צבי ורשביאק: אדוני היושב ראש, באמות המידה נתנו לפופולריות 10-1, וכל ענף קיבל את הניקוד שלו.

צבי ורשביאק: סיכום הניקוד זה מה שנותן לו את הכסף.

צבי ורשביאק: איפה הבעיה?

צבי ורשביאק: הבעיה היא ההישגיות, למשל.

צבי ורשביאק: מי קובע את רמת ההישגיות?

זבולון אורלב: הוועדה המקצועית.

צבי ורשביאק: זאת בדיוק השאלה – האם זאת הוועדה המקצועית או כפי שהגברת אומרת.

צבי ורשביאק: זאת בדיוק הבעיה.

הדס פרבר: אתה לא הבנת אותי.

הדס פרבר: השאלה האם איגוד הכדורסל יקבל X, ואיגוד השיט יקבל Y היא שאלה שהיא פונקציה של המבחנים, ואת זה השרים קובעים באישור המועצה.

צבי ורשביאק: אבל הבעיה היא מי יקבע את הדרגה של אותו איגוד.

הדס פרבר: הוועדה.

מרב ישראלי: זה לא כתוב פה.

קריאות: אבל זה לא מה שכתוב פה.

צבי ורשביאק: המועצה או הוועדה?

הדס פרבר: הוועדה באישור המועצה ובאישור השרים.

צבי ורשביאק: מאה אחוז.

קריאות: אבל זה לא מה שכתוב.

קריאות: כתוב שהשרה תקבע.

זבולון אורלב: הדס, אני אסביר לך מה החשש.

זבולון אורלב: החשש הוא הפער בין אמות המידה לבין היישום.

זבולון אורלב: ככל שאמות המידה תהיינה ברזולוציה יותר מפורטת ויותר מדויקת, הדבר הזה יותר טוב ומסיר כל מיני חשדנויות.

זבולון אורלב: אני מבין שמבחינה זו ועדת בורוביץ' היא מודל נכון.

זבולון אורלב: כלומר יש אמות מידה שאין כמעט פער ביניהם לבין היישום.

זבולון אורלב: לוקחים את אמות המידה וזה בעצם גם תוכנית היישום.

זבולון אורלב: האם משתמע כך מלשון החוק?

מרב ישראלי: - - -

זבולון אורלב: מרב אומרת שלא, וזה מטריד.

הדס פרבר: הוועדה היא ועדה ציבורית.

הדס פרבר: אם היא תעשה עבודה טובה לא יישאר מרווח.

הדס פרבר: אם יקרה שהוועדה תעשה עבודה יותר כללית ופחות מפורטת אז אחד מהשניים: או שהמועצה תצטרך לחזור לוועדה ולהגיד, רבותיי, תעשו את זה ברזולוציה יותר טובה או שמישהו יצטרך לעשות את העבודה הזאת.

לימור לבנת: - - -

זבולון אורלב: למה בנוסח אי אפשר שישתמע שמצופה מהוועדה המקצועית לרדת לרזולוציות כדי שהשר לא יצטרך לחזור אליהם ויגיד שהוא לא הבין מה כתוב שם, והוא רוצה לדעת מה אמות המידה.

לימור לבנת: אני חייבת להגיד, הדס, שגם אני לא הבנתי את זה.

לימור לבנת: זאת השערה שאם הוועדה לא תעשה את עבודתה נאמנה וכו'.

לימור לבנת: הוועדה תקבל כתב מינוי ברור, מה עליה לעשות, והיא תעשה את עבודתה ותחזור למועצה.

לימור לבנת: המועצה תעשה את עבודתה.

לימור לבנת: זה הכול.

ראובן קוגן: זה בדיוק המקום.

לימור לבנת: הניסוח כאן לא מספיק בהיר, זה הכול.

מרב ישראלי: מדובר פה בשלושה מנגנונים נפרדים.

מרב ישראלי: היום כל אחד מהגופים מחלק את הכספים אחרת.

מרב ישראלי: לכן הוועדה הציבורית לא יכולה לחלק את הכספים.

מרב ישראלי: הוועדה הציבורית רק קובעת את אמות המידה הכלליות, ואחר כך מיישמים את אמות המידה הכלליות האלה על הגופים.

מרב ישראלי: אמות המידה לא מתעסקות עם זה.

מרב ישראלי: אמות המידה אומרות מה הקריטריונים.

ראובן קוגן: זה נכון לכל תחום.

זבולון אורלב: יש אמות מידה שאת יכולה להעביר במסננת הזאת כל פעילות ספורט שהיא.

זבולון אורלב: אפשר להעביר כל פעילות ספורט – הישגי, עממי, עם כדור, בלי כדור, ביום, בלילה – הכול צריך לעבור במבחן הזה.

מרב ישראלי: אין בעיה, רק את הסכום שאיגוד הכדורגל מקבל בסוף או - - -

זבולון אורלב: זה צריך להיות באמות מידה.

זבולון אורלב: יש פופולריות, מספר ספורטאים משתתפים, מספר צופים.

מרב ישראלי: נכון, אבל לא הוועדה הציבורית היא שתקבע בסופו של דבר- -

קריאות: - - -

מרב ישראלי: אני אומרת מה המצב המשפטי.

מרב ישראלי: זה מצב משפטי, וזאת אחת השאלות שלי כי הדבר הזה ממש לא ברור בנוסח הזה.

הדס פרבר: זה לא מחליף את ועדת התמיכות.

מרב ישראלי: נכון.

מרב ישראלי: זה לא מחליף את ועדת התמיכות ולא את המנגנונים.

זבולון אורלב: תכף נדבר על ועדת תמיכות.

זבולון אורלב: עכשיו מתגלה שיש גם ועדת תמיכות.

מרב ישראלי: אבל זה צריך להיות.

זבולון אורלב: בסדר, תכף נדבר על זה.

זבולון אורלב: איזו ועדת תמיכות?

זבולון אורלב: זה גוף סטטוטורי.

זבולון אורלב: זה לא חייב להיות.

זבולון אורלב: משרד ממשלתי שמעביר לגוף סטטוטורי- -

מרב ישראלי: 3א לחוק יסוד התקציב.

זבולון אורלב: לא נכון.

זבולון אורלב: ב-3א זה רק לגופים שהם לא סטטוטוריים.

זבולון אורלב: כשמדינה מעבירה לגוף סטטוטורי היא לא חייבת- -

מרב ישראלי: אבל זה לא גוף סטטוטורי.

זבולון אורלב: למה, המועצה זה גוף סטטוטורי.

מרב ישראלי: לא, המועצה לא מקבלת כסף.

זבולון אורלב: תכף נדבר על זה.

זבולון אורלב: אני שמח על הגילוי הזה.

זבולון אורלב: הכול יוצא וצף כאן.

אבישי פדהצור: אני מבקש ברשותך להעיר הערה, לשאול שאלה ואולי לנסות לעשות סדר.

אבישי פדהצור: עקרונית דרך המלך היום שבה המדינה תומכת בגופים - - - ממשלתיים היא באמצעות סעיף 3א לחוק יסודות התקציב: מבחני תמיכה.

אבישי פדהצור: דרך המלך של מבחני התמיכה קבועה בחוק יסודות התקציב - הכול ברור לפי מה שעובד שם, יש הנחיית יועץ, יש הנחיות שר משפטים.

אבישי פדהצור: זה מסלול אחד.

אבישי פדהצור: אם אני מבין נכון, והדבר לא עולה מהנוסח, אבל כך אנחנו מבינים את זה, וזאת גם ההערה שלה, הכוונה היא כאן שבמסגרת תהליך הפעלת שיקול הדעת של השר הוא ייעזר באמות המידה שקבע עבורו המועצה או הוועדה, שהיועצת המשפטית אומרת בצדק שלא ברור התפקיד שלהם.

אבישי פדהצור: אבל מבחינת התהליך המועצה מביאה אמות מידה לשר, ואומרת לו שזאת המלצתה המקצועית שצריכים לתמוך בגופים שעוסקים בספורט כזה או אחר, שצריך לעודד פעילויות תחרותיות ולא פעילויות לא תחרותיות או להפך.

אבישי פדהצור: השר יושב עם זה, והדבר הזה מנחה את שיקול הדעת שלו כשהוא כותב את המבחנים לפי 3א- -

זבולון אורלב: יש מועצה.

אבישי פדהצור: - - מפרסם את זה להערות הציבור.

אבישי פדהצור: במסגרת ההערות הציבור יש תהליך של ביקורת ציבורית של בעלי עניין או של נציגויות- -

זבולון אורלב: אבישי, למה מועצת ההימורים צריכה להסכים שכספים שלא עוברים היום את דרך הייסורים האלה היא תצטרך לתעל דרך הסמטה הזאת?

זבולון אורלב: מה הדבר הזה?

אבישי פדהצור: זה לא משנה, אני לא מדבר על זה.

זבולון אורלב: על מה אתה מדבר?

אבישי פדהצור: אני מדבר על האופן שבו אמור לחלק שר הספורט את שיקול הדעת.

אבישי פדהצור: החוק הזה לא יורד לשאלת הסמכות במובן הצר של המילה.

אבישי פדהצור: לכן אני מפרש את הסעיף הזה.

אבישי פדהצור: יכול להיות שאני טועה- -

מרב ישראלי: זה גם מה ששר האוצר אמר בישיבה הקודמת.

זבולון אורלב: לא הבנתי כלום.

זבולון אורלב: לפי החוק החדש, מפעל הפיס יעביר 80 מיליון שקל לאיגום המשאבים, ומועצת ההימורים תעביר 200 מיליון, למשל.

זבולון אורלב: 280 שקל האלה צריכים לעבור ועדת תמיכות?

מרב ישראלי: לא.

זבולון אורלב: את מקלקלת כי הוא אומר, כן.

זבולון אורלב: אל תקלקלי לי.

אבישי פדהצור: אם הסכומים האלה עוברים מאת משרד הספורט - -

ראובן קוגן: הם לא עוברים.

אבישי פדהצור: אז תסבירו כי לא ברור.

קריאות: - - -

אבישי פדהצור: לפי הניסוח, מישהו מעביר כסף ולא ברור למי הוא מעביר ולא ברור מי מחלק.

אבישי פדהצור: אז אם הכסף הלך לאיבוד, אני מוכן לקחת.

אבישי פדהצור: זה לא ברור.

הדס פרבר: אני רוצה להבין.

הדס פרבר: הכסף לא יוצא מהמקום שבו הוא נמצא.

הדס פרבר: כלומר כספי המועצה להסדר ההימורים נמצאים במועצה- -

קריאות: נכון.

הדס פרבר: - - כספי המדינה נמצאים במשרד הספורט; כספי משרד השיכון, נמצאים שם.

הדס פרבר: גם כספי מפעל הפיס נמצאים שם.

לימור לבנת: הם הגופים שמקצים את הכסף.

הדס פרבר: הקצאת הכספים נעשית לפי אמות המידה שנקבעות לפי התהליך בחוק.

לימור לבנת: בדיוק.

זבולון אורלב: מי קובע שהקצאת הכספים הזאת תלך להקים אולם ספורט בנצרת עלית?

הדס פרבר: יש כספי מדינה שהולכים למטרה מסוימת – לתמיכה באגודות ובאיגודים; יש כספי מדינה שהולכים להקמת מתקנים.

הדס פרבר: ההחלטות האלה מגיעות- -

זבולון אורלב: זה קצת יותר מסובך, הדס.

זבולון אורלב: גם מפעל הפיס מקים מתקן ספורט וגם משרד השיכון.

זבולון אורלב: אני שואל אותך, מי מחליט ומי יקים את אולם הספורט התקני בנצרת עלית?

הדס פרבר: יש פה בעיה.

הדס פרבר: מי שמחליט האם 100 שקל הולכים לאגודות או לאיגודים או למשרד השיכון - -

זבולון אורלב: אני שאלתי שאלה ספציפית.

לימור לבנת: אני רוצה לענות, סליחה.

זבולון אורלב: בבקשה, השרה.

לימור לבנת: יש שני מסלולים בחוק: מסלול אחד הוא של מתקנים ומסלול אחד הוא של תקצוב.

לימור לבנת: איגום המשאבים בתחום המתקנים מחייב תוכנית רב שנתית שתחייב את כל הגורמים ואת כל הגופים, תוכנית עתידית איפה בונים ואיך בונים.

לימור לבנת: המועצה תצטרך להכין בעניין הזה תקציב.

לימור לבנת: כך שאם בונים בנצרת עלית- -

מרב ישראלי: זה שני דברים שונים.

ראובן קוגן: יש סעיף של תוכנית מתקנים.

שרת התרבות והספורט: 17ה – תוכנית המתקנים.

שרת התרבות והספורט: זה כתוב בהמשך החוק.

שרת התרבות והספורט: תהיה תוכנית מתקנים של המועצה, וכשמפעל הפיס, משרד השיכון או מועצת ההימורים ירצו לבנות מתקן הם יצטרכו ללכת על-פי אותה תוכנית מתקנים לאומית.

שרת התרבות והספורט: הרי זה נועד בין היתר במידה מרובה לכך שלא ייווצר מצב- -

זבולון אורלב: עיר אחת עם שלושה מתקנים, ועיר אחרת לידה בלי אף מתקן.

לימור לבנת: בדיוק.

זבולון אורלב: או שלא יהיה מתקן שהוא לא לפי התקנים.

לימור לבנת: נכון.

צבי ורשביאק: התוכנית הזאת היא רב שנתית.

לימור לבנת: נכון.

לימור לבנת: כל אחד מהגורמים הבונים – מועצת ההימורים באמצעות קרן המתקנים, מפעל הפיס, משרד השיכון או כל מי שבונה – יבנה על פי אותה תוכנית רב שנתית של מועצת הספורט הלאומית.

לימור לבנת: אמות המידה לחלוקת ההקצבות של כל אחד מהגופים, גם כאן ההקצבות יחולקו על פי הגופים שחילקו קודם, לא ועדות תמיכות ולא משרד הספורט.

לימור לבנת: משרד הספורט – את החלק שלו, מה שיש לו כמשרד ספורט.

לימור לבנת: כל זה יחולק על פי אמות המידה שייקבעו על-ידי הוועדה הציבורית שתיקבע על-ידי השר בהתייעצות עם המועצה, כפי שכתוב כאן, ותחזור למועצה ובסופו של דבר תאושר בידי השרים.

לימור לבנת: אני לא יודעת למה צריך שרים, אבל נדון בזה אחר-כך.

לימור לבנת: זה המסלול שעליו מדובר כאן.

לימור לבנת: לדעתי, הנוסח המופיע כאן לא בהיר דיו ולא מסודר באופן כזה שניתן להבין ממנו.

לימור לבנת: לכן הייתה כאן אי בהירות גם בדיון.

לימור לבנת: לכן אין כאן עניין של ועדת תמיכות, אני אומרת את זה גם לנציג משרד המשפטים.

לימור לבנת: צריך קצת להבהיר כאן את הנוסח.

זבולון אורלב: אני עדיין לא מבין.

זבולון אורלב: בתפקידי המועצה ב-17ב(4) כתוב: "קביעת מבחנים לתמיכה בהקמה לשדרוג של מתקני ספורט".

זבולון אורלב: ב-17ה(א) קובעים תוכנית לאומית ארוכת טווח לבנייה.

זבולון אורלב: האם 17ב בעמוד הקודם זה לשנה הקרובה?

לימור לבנת: לא.

לימור לבנת: מדובר על תוכנית לאומית ארוכת טווח, ולכן זה צריך להיות מנוסח טיפה אחרת.

זבולון אורלב: או שאת תוכנית המתקנים צריך לנסח אחרת ב-17ב.

שרת התרבות והספורט: אז אמרתי שאולי יש פה אי בהירות מסוימת שצריך לתקן בנוסח.

זבולון אורלב: השאלה האם מדובר בהקצאות ובאישורי הקצאות.

מרב ישראלי: לא.

זבולון אורלב: לפי 17ה, המועצה צריכה לאשר את תוכנית המתקנים.

זבולון אורלב: בתוכנית המתקנים כתוב שנצרת עלית תקבל אולם ספורט.

אריה זייף: אבל מי קובע אם היא תקבל 50 או 60 מיליון?

אריה זייף: מי מחלק?

לימור לבנת: כל אחד מהגופים.

לימור לבנת: הכסף נשאר בגופים.

זבולון אורלב: אתה מדבר על דרך הביצוע.

זבולון אורלב: דרך הביצוע, לדעתי, יותר פשוטה.

זבולון אורלב: אני שואל כרגע שאלה עקרונית- -

אריה זייף: אני שואל כרגע כמה האולם הזה יעלה.

זבולון אורלב: שאלה טובה שתכף נדבר עליה.

זבולון אורלב: לפי תפקידי המועצה, המועצה רק קובעת מבחנים לתמיכה, היא לא עוסקת בהקצאה.

זבולון אורלב: לפי 17ה המועצה צריכה לאשר הקצאות.

זבולון אורלב: אני קודם כול שואל שאלת תוכן – מה נכון.

מרב ישראלי: היא לא מקצה בשום תחום.

זבולון אורלב: כתוב: "תוכנית המתקנים תכלול, בין היתר, הצעה לכללים מחייבים בדבר תקינות".

מרב ישראלי: זה כללי.

זבולון אורלב: אז אני שואל אותך, השרה: מי קובע שנצרת תקבל את אולם הספורט?

זבולון אורלב: יש שתי בקשות – מכרמיאל ומנצרת.

זבולון אורלב: בנצרת יש כבר 10 אולמות, ובכרמיאל אין אף אולם.

זבולון אורלב: יש בקשה משתיהן, מי יכריע?

לימור לבנת: המועצה קובעת תוכנית לאומית ארוכת טווח.

זבולון אורלב: המועצה קובעת שהאולם הזה ייבנה בכרמיאל?

מרב ישראלי: לא, לא.

ראובן קוגן: בחוק הזה קיימת הפרדה בין התכנון לבין הביצוע.

ראובן קוגן: לשאלתך, תוכנית המתקנים ועצם העובדה שצריך שיהיה בנצרת אולם ספורט תיקבע בתוכנית הלאומית למתקנים.

ראובן קוגן: אמות המידה מתי צריכה להיות ההקצאה לאולם הספורט בנצרת, לפי המאפיינים של נצרת, צרכי הספורט שלה וכדומה, ייקבעו במבחני התמיכה על-ידי המועצה.

ראובן קוגן: מבחן התמיכה- -

הדס פרבר: זה משרד השיכון של התמיכות.

ראובן קוגן: אמרתי עכשיו "משרד שיכון"?

ראובן קוגן: אמרתי מבחן תמיכה.

אבישי פדהצור: כשאתה מדבר על מבחן תמיכה, זה כנראה אחד ממקורות הבלבול.

אבישי פדהצור: מבחני התמיכה הם ב-3א- -

ראובן קוגן: לא אמרתי 3א.

קריאות: - - -

ראובן קוגן: מה לעשות, יש כל מיני גופים, עושים מבחני תמיכה.

צבי ורשביאק: הדברים יכולים להיות הרבה יותר פשוטים, ובעצם זה מה שמקיימים היום.

זבולון אורלב: צבי, אני לא רוצה להקל עליהם, תן למשרדי הממשלה – לאוצר, למשפטים.

צבי ורשביאק: אבל איך אומרים?

צבי ורשביאק: זה עלינו, כי אנחנו צריכים לשמוע את זה.

ראובן קוגן: צבי, אל תעליב פה בפומבי.

צבי ורשביאק: המועצה להסדר ההימורים בספורט לקחה חברה רצינית שמכינה תוכנית רב שנתית איזה מתקנים צריכים להיות במדינת ישראל ובאיזה קצב.

צבי ורשביאק: המועצה העליונה תצטרך לאשר את אותה תוכנית או עם תיקונים כאלה ואחרים, ויגידו – בשנה זו יש 180 מיליון בעדיפות א', ב', ג', ד', ה'.

צבי ורשביאק: הבעיה היא שגם אלה שצריכים לבנות צריכים גם הם להשתתף ולא תמיד הם יכולים.

צבי ורשביאק: יצטרכו לקחת את זה בחשבון.

זבולון אורלב: שוב אני שואל אותך, צבי, מי יקבע אם נצרת קודמת לכרמיאל או כרמיאל קודמת לנצרת?

אורי שפי: התוכנית הלאומית לספורט.

צבי ורשביאק: - - - שהמועצה אישרה, למשל שניהם יהיו בעלי אותו ניקוד, אז יצטרכו לראות למי יש יותר אגודות ספורט, למי יש יותר אפשרויות לפתח את הספורט ויחליטו.

צבי ורשביאק: אז יגידו, זה השנה, וזה בשנה הבאה.

קריאות: - - -

עופר פרי: אני מנסה כבר 10 דקות להגיד משפט.

עופר פרי: זה לא נכון ונאמרים פה דברים לא מדויקים.

עופר פרי: לא קובעים לא לגבי נצרת, לא לגבי טבריה ולא ירושלים.

עופר פרי: המועצה קובעת איזה מתקני ספורט אנחנו מוציאים למכרז, לא קובעים מראש שמית.

עופר פרי: זה בעקבות כמה דוחות של מבקר המדינה ודברים אחרים.

עופר פרי: התוכנית האסטרטגית שאנחנו עושים ל-10 שנים קדימה היא תוכנית, שלפיה, יהיה צפי של מספר מתקני הספורט לאימונים לאומיים.

עופר פרי: למשל, חשוב שיהיה מתקן כדורעף מרכזי במדינת ישראל מכיוון שזה מה שיצא בעבודה האסטרטגית.

עופר פרי: אז עושים מכרז כדי לבחון את התהליך, לקבוע את המועמד.

עופר פרי: זה לא עובר סתם ככה.

עופר פרי: אני עוסק בנושא הזה רק שמונה חודשים.

עופר פרי: יצא לי לעסוק במסקנות ועדת בר-און במשך ארבעה חודשים.

עופר פרי: אני חרד ממה שכתוב פה.

עופר פרי: יש פה פתח לברדק ענק.

זבולון אורלב: תסביר.

עופר פרי: עד היום, מה היה?

עופר פרי: ועדת בורוביץ' ישבה על המדוכה למעלה משנתיים.

עופר פרי: עסקו בה אנשי ספורט.

עופר פרי: לאחר שנתיים הביאו המלצות שאני, כפקיד, ב-1 בחודש יש לי "אקסל", ו- - - כסף.

עופר פרי: אני גאה שזה ככה, אני לא רוצה להתעסק בכסף הזה.

עופר פרי: אבל חוץ מהוועדה הזאת, מחר יהיה דיון באחת הוועדות של המועצה הזאת ויוחלט לעשות סדרי עדיפות אחרים בנושא הספורט.

עופר פרי: אז מה, ועדת בורוביץ' לא תהיה?

לימור לבנת: לא הבנתי אף מילה.

זבולון אורלב: הוא אומר שלא יכול להיות שאחרי שהמועצה להימורים שהוא גוף סטטוטורי הקימה את ועדת בורוביץ', ויש היום תוכנית מסודרת יהיה עכשיו חוק, והכול יתחיל מהתחלה, דור שלא ידע את יוסף, ויהיה בלגן גדול.

עופר פרי: אין לי בעיה.

עופר פרי: אם זה המדד של המועצה שתעשה את זה, אבל צריך להבין שזה מה שיש פה.

עופר פרי: אם המחוקק יחליט, זה טוב מאוד.

זבולון אורלב: לא הבנתי אותך עכשיו בכלל.

זבולון אורלב: קודם אמרת שזה ברדק, ועכשיו אתה אומר שזה טוב מאוד.

זבולון אורלב: לא הבנתי.

זבולון אורלב: קח בחשבון שאני קשה הבנה, תסביר לי בעברית פשוטה.

עופר פרי: מה המשמעות של "קביעת מבחנים" וסדרי עדיפות"- -

רונית תירוש: מי אתה רוצה שיקבע?

עופר פרי: - - מה המשמעות שלהם ביחד באותה ועדה מקצועית שבונים לחלוקת כספים?

זבולון אורלב: כל עוד המועצה היא גוף שרואה רק את עצמו וקובע לעצמו, הוא עובד בשיטה מסוימת.

זבולון אורלב: הבעיה פה היא שאתה עכשיו מאגם את כל המשאבים הלאומיים, ולכן כל אחד בא עם האג'נדה שלו, ועכשיו פעם ראשונה יושבים כל גופי הספורט, רואים את כל הצרכים בראייה לאומית רחבה- -

עופר פרי: היושב ראש, אני בעד זה- - -

זבולון אורלב: אז למה אתה אומר, ברדק?

זבולון אורלב: עד עכשיו היה ברדק.

זבולון אורלב: כל אחד מחליט מה שהוא רוצה.

עופר פרי: אני והפיס ביוזמתנו לפני ארבעה חודשים הלכנו ועשינו בינינו צורה של עבודה משותפת כדי שיהיה איגום משאבים.

זבולון אורלב: עובדה, לא היה.

זבולון אורלב: טוב, אנחנו רוצים מועצה, אני לא חוזר לדיון הקודם שהיה בפעם שעברה.

זבולון אורלב: רונית, רצית לומר משהו?

רונית תירוש: כן, בהתייחס לדבריו של מנכ"ל המועצה.

רונית תירוש: לא הייתה מועצה להימורים בספורט, ולכן מועצת ההימורים עשתה מה שהיא רוצה, מפעל הפיס עשה מה שהוא רוצה בכספים שלו – כל גוף עשה מה שהוא רוצה.

רונית תירוש: שרת התרבות אומרת היום שהיא רוצה שיהיה גוף-על שיראה את צרכי המדינה.

רונית תירוש: אני לא יכולה להגיד שאין שם פוליטיזציה, אבל גם במועצת ההימורים ובכל מועצה אחרת יש פוליטיזציה, לצערי.

רונית תירוש: אבל לגיטימי שמדינה תחליט מהם סדרי העדיפות שלה.

רונית תירוש: אתה אומר שהייתה ועדת בורוביץ', שאגב, שרת החינוך דאז הקימה אותה, ולא מועצת ההימורים.

רונית תירוש: אז אתה אומר, מה נעשה?

עופר פרי: אז אולי לא הובנתי נכון.

רונית תירוש: אנחנו מקווים שהוועדה הייתה מספיק מקצועית כדי שגם המועצה החדשה לכשתיבנה תיקח את ההמלצות ותאמץ אותן.

רונית תירוש: אם יש לה הסתייגות מדבר כזה או אחר, היא גם תנמק את זה.

רונית תירוש: זה לא ג'ונגל הסיפור הזה.

רונית תירוש: זה שהייתה ועדת בורוביץ' זה לא צריך למנוע הקמת מועצה.

עופר פרי: אולי לא הובנתי נכון- -

זבולון אורלב: סליחה, אדוני, אני לא מתכוון לפתוח את הדיון הזה, הוא התקיים בפעם הקודמת.

זבולון אורלב: אנחנו עוסקים בחוק ובנוסח של החוק.

זבולון אורלב: זה היה הדיון הקודם, ואני לא בעד לחזור.

איתן רוב: הצעה קונקרטית: היו הבנות בין גופי הספורט לבין משרד האוצר ומשרד הספורט, שלא תהיה כפילות של המועצה להימורים בספורט ומועצה לאומית.

איתן רוב: בעצם, הסמכויות שיש היום בחוק המועצה להסדר ההימורים אמורות לעבור למועצה הלאומית.

איתן רוב: לכן זה מונע את הכפילות שעליה דיבר מנכ"ל מועצת ההימורים.

איתן רוב: שנית, יש ניסוח פרקטי שכפי שהוא קיים היום בחוק מועצת ההימורים הוא פותר את הסוגיה שהיושב ראש העלה.

איתן רוב: לפי הניסוח, "שר הספורט בהתייעצות עם המועצה ימנה ועדה ציבורית.

איתן רוב: הוועדה הציבורית היא שתקבע באישור השר והמועצה, אמות מידה לסכומים".

איתן רוב: זאת אומרת, כל המדרגים ברורים; השר ממנה ועדה ציבורית שקובעת, והשר מאשר.

צבי ורשביאק: "השר" ולא "השרים".

זבולון אורלב: חברים, יש לנו עוד חצי שעה.

זבולון אורלב: ברור כעת שאנחנו לא גומרים היום את החוק.

זבולון אורלב: אנחנו רוצים לנצל את החצי שעה כדי לעבור על החוק, לזהות את אותן בעיות שיש לנו בהן הסכמות או אי הסכמות, וב-11:55, על דעת השרה, אני רוצה להציע שנקים ועדת משפטנים שבראשה תעמוד היועצת המשפטית של הוועדה מרב, וישתתפו היועצת המשפטית של משרד הספורט, היועץ המשפטי של משרד המשפטים, היועץ המשפטי של האוצר, יועץ משפטי שמקובל על ארגוני הספורט והשלטון המקומי- -

איתן רוב: אין פה רק סוגיות ניסוח.

זבולון אורלב: ידידי איתן, אני יודע מה שאני אומר.

זבולון אורלב: הואיל ואתה תשלח יועץ משפטי הוא יחזור אליך עם כל מיני בעיות.

זבולון אורלב: אני מקבל דיווח מהן הבעיות המהותיות, ואז יכול להיות שאנחנו פותרים אותן בכל מיני פורומים אחרים, אחרת לא נגמור.

זבולון אורלב: בחצי השעה הקרובה אנחנו רוצים לראות.

זבולון אורלב: כמו שיש לנו בעיה עם ההגדרה של ההקצבה – ברור לגמרי שזה צריך לעבור רביזיה בניסוח.

איתן רוב: אבל זה דברים מהותיים, זה לא הגדרות.

זבולון אורלב: לכן אמרתי שאנחנו צריכים לראות מהן אותן בעיות מהותיות.

איתן רוב: - - - את הדברים המהותיים.

זבולון אורלב: ידידי, בישיבה הבאה יהיה נוסח שלפחות מבחינה משפטית הוא בהיר, ואז יהיו שתיים או שלוש אלטרנטיבות שבהן צריך להכריע.

זבולון אורלב: היום אנחנו לא יודעים במה צריכים להכריע.

איתן רוב: המחלוקות מגובשות.

זבולון אורלב: איתן, אנחנו לא מבינים כלום.

זבולון אורלב: הנוסח שמונח לפנינו הוא לא נוסח שאפשר לדון בו, אלא צריכים לחדד אותו ולהבהיר אותו יותר.

זבולון אורלב: הוא לא נוסח של חוק.

זבולון אורלב: לכן אנחנו צריכים לקבל נוסח שמציג כמה חלופות.

זבולון אורלב: הפלוגתא באה לידי ביטוי בנוסח שמונח לפנינו.

זבולון אורלב: איגודי הספורט מציעים כך, הפיס מציע כך, האוצר מציע כך, ואז אנחנו יכולים לקבל החלטות.

זבולון אורלב: היא צריכה לברר איפה יש הסכמות, איפה אין הסכמות, ולנסח את ההסכמות ואת אי ההסכמות בלי שנבזבז את הזמן כאן על כל הניסוחים.

רון מוסקוביץ': אנחנו מבקשים יועץ משפטי מהשלטון המקומי.

זבולון אורלב: אני מקבל את זה.

זבולון אורלב: גם יועץ משפטי של השלטון המקומי.

זבולון אורלב: אני מבקש שתוך כדי הדיון תעבירו שם מלא, טלפונים ואי-מיילים כדי שמרב תוכל לרכז את הוועדה הזאת ולעשות עבודה מהירה.

זבולון אורלב: יש עוד הצעה אחת לשרה.

לימור לבנת: ראשית, יש לנו עוד חצי שעה להתמקד במחלוקות שנותרו.

לימור לבנת: שנית, זה לא מונע להמשיך את הדיון מחוץ לחדר הזה ולנסות עוד לפתור את המחלוקות.

לימור לבנת: דבר שלישי, הרי תהיה עוד ישיבה.

לימור לבנת: ההתייעצות של ועדת המשפטנים הזאת הרי לא סוגרת את העניין, ובמקום שלא יגיעו להסכמות מחוץ לחדר הזה עד לישיבה הבאה זה יעלה כאן על השולחן.

איתן רוב: גברתי השרה, את יודעת שהיו ישיבות, והיו ישיבות עם משפטנים, והמחלוקות ממופות.

לימור לבנת: בוא נדבר עליהם עכשיו.

זבולון אורלב: אני כרגע יודע רק על מחלוקת אחת.

זבולון אורלב: מכל הדיון הזה של השעה וחצי אני יודע רק על מחלוקת אחת.

צבי ורשביאק: כי עוד לא הגענו למה שהאוצר היה צריך לתרום.

רותם קמר: מה עם האוצר?

רותם קמר: האוצר גם היה צריך לתת 100 מיליון.

רותם קמר: זה מה שאדוני אמר בישיבה הקודמת.

זבולון אורלב: נראה לך שאני שכחן כזה?

רותם קמר: לא, דיברת על אחד, אני כבר זוכר שניים.

זבולון אורלב: כתבתי את זה על הלוח למעלה – 100 מיליון שקל.

רותם קמר: מה שיצא, שיש בנצרת אולם- -

זבולון אורלב: לפחות אולם וירטואלי.

זבולון אורלב: הם יכולים לרכוש תלבושות לנבחרת המקומית.

רותם קמר: יושבים על הניסוחים כשעדיין אין כסף.

זבולון אורלב: נעבור להרכב המועצה.

קותי מרידן: סליחה, אנחנו עברנו על נושא המתקנים, הוא פרוץ לגמרי.

קותי מרידן: כל אחד מהגורמים מקצה את המתקנים בשיטה אחרת.

קותי מרידן: אם המטרה היא שהמועצה תקבע- -

זבולון אורלב: מה פירוש "בשיטה אחרת"?

קותי מרידן: הבחור מהמועצה להסדר ההימורים הסביר.

קותי מרידן: לכאורה בנצרת אמורים לקבל שלושה אולמות.

קותי מרידן: הם ניגשים למשרד השיכון ויכולים לקבל שם- -

זבולון אורלב: לא, לא.

זבולון אורלב: זה אפילו אני המוגבל, הבנתי.

זבולון אורלב: יש תוכנית לאומית, ובה ברור אם נצרת מקבלת ומתי.

קותי מרידן: לא.

קותי מרידן: כדי שנצרת תקבל היא צריכה להביא אולי 40% מהכסף מאמצעים מקומיים.

קותי מרידן: אין לה האמצעים האלה.

זבולון אורלב: ידלגו עליה.

קותי מרידן: במפעל הפיס אתה יכול לקבל 100% מהכסף בטוטו, 60%- -

לימור לבנת: אבל, עזוב, אל תיכנסו לזה עכשיו.

זבולון אורלב: על כל זה תדברו במועצה.

זבולון אורלב: אתה רוצה להיות פה המועצה?

זבולון אורלב: מה תעשה המועצה אם יפתרו לה את כל הבעיות?

זבולון אורלב: זה סוג של שאלה קלאסית שהמועצה צריכה לעסוק בה.

קותי מרידן: כלומר משרד השיכון לא מאשר בלי אישור המועצה שזה עומד בתוכנית?

לימור לבנת: לא, אף גוף לא יכול- -

זבולון אורלב: לפי החוק, שום גוף במדינת ישראל שקשור לחוק.

זבולון אורלב: לכן אנחנו אומרים על מי החוק הזה חל ב-17ד.

זבולון אורלב: כל גוף שנמנה ב-17ד לא יכול לנקוף אצבע בסוגיית מתקני ספורט אם הוא לא קיבל אישור של המועצה, והוא לא בתוכנית הלאומית.

קותי מרידן: כלומר, המכרז של המועצה להסדר ההימורים זה שיטה בטלה.

זבולון אורלב: נכון מאוד.

זבולון אורלב: אם החוק ייכנס לתוקפו בעת שעדיין לא ביצעו.

זבולון אורלב: יכול להיות שיהיו הוראות מעבר.

רונית תירוש: אני רוצה לשאול שאלת הבהרה כללית.

רונית תירוש: ככל שאני מבינה אני מסתבכת עם תת הסעיפים, ויש לי גם מיליון הסתייגויות מקדימה.

מרב ישראלי: אלייך, לא אליי.

רונית תירוש: לא משנה, לחלק מהן אני בכלל לא רוצה להתייחס בכלל.

רונית תירוש: אבל אני רוצה להבין, עזבו את הניסוחים המשפטיים, מה אנחנו רוצים להציע פה?

רונית תירוש: משרד הספורט, המדינה רוצים להציע שתהיה מועצה לאומית לספורט שהיא גוף שמאגם את כל משאבי הספורט בישראל – בין אם זה לקוח ממפעל הפיס או מתורם, לצורך העניין או ממועצת ההימורים- -

זבולון אורלב: שלושה גופים: כל משרדי הממשלה, המועצה להסדר ההימורים בספורט ומפעל הפיס.

רונית תירוש: בסדר, גם התקציבים שיש במשרד השיכון – אם יש כאלה.

רונית תירוש: בכל מקום.

רונית תירוש: התקציבים בעצם מצויים אצלה.

רונית תירוש: המועצה הזאת צריכה להחליט על מדיניות, לפי צרכי המדינה והיישובים השונים, ולפיה, בטווח של 10 שנים רוצים שבנצרת יהיה אולם כדורסל- -

צבי ורשביאק: יש להם כבר.

זבולון אורלב: תפסיקו כבר.

זבולון אורלב: מספיק.

רונית תירוש: - - ובדימונה בריכה אולימפית וכו'.

רונית תירוש: אז הם פועלים לצורך העניין.

רונית תירוש: צריך, אם כך, ולהחליט בחוק, לדעתי, מה השיעור שמעביר כל גורם מהרווחים שהוא יוצר, דהיינו, מפעל הפיס, מועצת ההימורים ומשרדי הממשלה.

רונית תירוש: גם בהם צריך להחליט כדי שהעוגה תהיה שלמה.

רונית תירוש: אני לא יודעת איזה אחוז ממה, אבל אולי סכום.

קריאה: אף אחד לא מעביר שום דבר.

רונית תירוש: אולי סכום.

רונית תירוש: 10% מרווחי הבית, 15% מרווחי מועצת ההימורים וסכום מסוים שמשרדי הממשלה צריכים להביא.

רונית תירוש: כמובן, צריך להחליט איך תיראה המועצה הזאת, מי ירכיב אותה, כמה נציגי ציבור, כמה נציגים מכל אחד מהגופים הרלוונטיים, כמה נציגים מהמדינה.

רונית תירוש: זה נכון?

רונית תירוש: זה מה שאנחנו הולכים להחליט היום?

זבולון אורלב: בעיקרון כן.

רונית תירוש: אז על מה הוויכוחים?

זבולון אורלב: יש ויכוח איך להבטיח שמה שהאוצר התיר לפיס לתת במסגרת ההיתר לא ישתנה כל שנה.

רונית תירוש: אבל אם קובעים אחוזים?

זבולון אורלב: זה בדיוק.

זבולון אורלב: אנחנו שמחים שכיוונו לדעת גדולות.

זבולון אורלב: אנחנו אמרנו פה שאנחנו רוצים לומר ש- - - של הפיס לא תפחת מאיקס אחוזים מהרווחים שיש.

זבולון אורלב: האוצר כרגע לא מסכים לזה.

רונית תירוש: ואחר-כך הוויכוח על האיקס.

לימור לבנת: כן.

זבולון אורלב: המחלוקת השנייה שעדיין לא ברור אם יש מחלוקת היא שמכיוון שהנוסח כאן לא היה בהיר, לא ברור איך תהיה הסינכרוניזציה בין התהליכים השונים של אישור התוכנית הלאומית וההקצאה, והאם זה עובר ועדת תמיכות או לא.

זבולון אורלב: הכסף נשאר בכל גוף, אבל לפי התוכנית הלאומית, שהתקצוב לאולם, למתקן או לענף יהיה מכיוון כזה או מכיוון אחר.

זבולון אורלב: איך כל המכשיר הזה עובד – עוד לא ברור כאן.

זבולון אורלב: כרגע אנחנו עוסקים בפלוגתא הבאה.

זבולון אורלב: אנחנו רוצים עד השעה 12:00 לראות איפה אנחנו עומדים בפלוגתאות.

זבולון אורלב: בפעם הבאה נעמוד לא בערפל, אלא עם נוסח מאוד מדויק לאחר הוועדה המשפטית שתתכנס.

זבולון אורלב: אנחנו צריכים לקבל הכרעות בין גרסאות.

זבולון אורלב: מה הפלוגתא הבאה?

לימור לבנת: להבנתי, יש עוד שתיים או שלוש אי הסכמות.

לימור לבנת: אני מציעה לא להיכנס אליהן, אלא להתחיל בהגדרתן ונדע איפה אנחנו עומדים בתוך כל העניין הזה.

לימור לבנת: מישהו רוצה להגדיר אותן?

יורם אורנשטיין: זה מדבר על יתרת ההכנסות.

לימור לבנת: איתן?

איתן רוב: אני מנסה להגדיר נושאים שהיו עליהם הבנות בצוות שניסה לגבש את הנוסח, וההבנות האלה לא באו לידי ביטוי בנוסח.

איתן רוב: אני אייחס לזה טעות סופר.

איתן רוב: אני אומר את זה אחרי שניהלנו פה שיחות עם אנשי משרד האוצר ומשרד הספורט.

איתן רוב: הם חזרו והסכימו לעקרונות, רק הם לא באו לידי ביטוי, ואולי אותה ועדה שהצעת תצליח להוציא את זה מן הכוח אל הפועל.

איתן רוב: יש עיקרון מאוד חשוב שאנשי משרד האוצר והספורט רוצים להעביר אותו.

איתן רוב: בסעיף 9ב בחוק מועצת ההימורים שמדבר על תפקידי המועצה להסדר הימורים צריך לעבור כמו שהוא להצעת החוק הזאת כיוון שהוא מטפל שם בשורה של נושאים שכרוכים בכסף, כמו יתרת הכנסות, הקצבות של מרכזים- -

צבי ורשביאק: נשים, פריפריה.

איתן רוב: - - כל הפרק הזה אמור לעבור כמו שהוא מחוק מועצת ההימורים לחוק המועצה הלאומית.

איתן רוב: זאת סוגיה אחת שמוסכמת.

מרב ישראלי: כרגע חלק בוטל, חלק נמחק.

איתן רוב: כרגע חלק בוטל, חלק נמחק- -

זבולון אורלב: זה הוא קרא היטב.

איתן רוב: אני אומר מה הייתה ההסכמה- -

זבולון אורלב: מי מתנגד?

איתן רוב: אני לא יודע מי מתנגד, רק זה לא בא לידי ביטוי פה.

איתן רוב: אני יודע שאנשי האוצר אמרו שהם מסכימים, גם אנשי משרד הספורט.

זבולון אורלב: איפה ראובן?

תמים עבד אל חלים: נאלץ ללכת לוועדת הפנים.

תמים עבד אל חלים: קראו לו.

זבולון אורלב: יש עם זה בעיה?

לימור לבנת: אנחנו מסכימים, יש בעיה של האוצר.

תמים עבד אל חלים: מכיוון שאותם 4% מחייבים את הקצאת המשאבים - -

לימור לבנת: רק להבהרה ליושב ראש, 4% זה הסכום שמועבר למרכזי הספורט שהסכמנו כבר בהתחלת הדיונים להמשיך להעביר להם.

זבולון אורלב: ודאי, בלי זה לא היינו יכולים להמשיך לחוקק.

לימור לבנת: יש שם גם הקצבות לנשים ועוד דברים אחרים.

תמים עבד אל חלים: 10% לנשים.

לימור לבנת: לזה אני ודאי לא מתנגדת.

לימור לבנת: יש גם פריפריה.

זבולון אורלב: זאת לא מחלוקת?

תמים עבד אל חלים: המחלוקת היא ניסוחית ולא מהותית.

זבולון אורלב: נציג האוצר אומר שאין מחלוקת מהותית, היא בעיה ניסוחית.

איתן רוב: זה יתברר בישיבה הבאה.

תמים עבד אל חלים: השאלה היא רק איפה זה יהיה: האם זה יישאר שם או יובא לכאן.

זבולון אורלב: זה המשפטנים יקבעו.

זבולון אורלב: בשביל זה יש צוות משפטנים.

איתן רוב: דבר נוסף זה הנושא של אמות המידה בסעיף 17ג(ב).

איתן רוב: ההבנה הייתה שאמות המידה מגובשות על-ידי המועצה.

זבולון אורלב: טוב, אני רוצה גם את הפלוגתא הזאת – אני מתנגד לשרים.

איתן רוב: דובר שהמועצה תקבע, והשרים יאשרו.

איתן רוב: לא "השרים רשאים", אלא המועצה תקבע, ופתאום השרים יגידו, כן רוצים, לא רוצים.

זבולון אורלב: לא הבנתי.

איתן רוב: בסעיף 17ג(ב) מה שהוסכם הוא שהמועצה תקבע את אמות המידה, והשרים יאשרו.

איתן רוב: זה המנגנון.

איתן רוב: לא הפוך.

איתן רוב: מה שכתוב פה זה לא מה שהוסכם.

איתן רוב: כתוב: "השרים רשאים".

איתן רוב: "רשאים" זה כן או לא.

צבי ורשביאק: איתן, יש לך אי הבנה.

צבי ורשביאק: השרים רשאים בהסכמת המועצה.

צבי ורשביאק: זה צריך להיות "השר" ולא "השרים".

זבולון אורלב: בדיוק.

זבולון אורלב: צבי ורשביאק: אחרת אנחנו כל הזמן נתקוטט בין שני השרים ולא נצא מזה.

קריאה: כבוד השרה, לוקחים ממך סמכות.

לימור לבנת: לא, אתם צודקים במאה אחוז, אני התנגדתי מהרגע הראשון.

זבולון אורלב: אם כותבים "המועצה באישור השר", אז תמיד צריך את אישור השר.

זבולון אורלב: צריך הסכמה של שניהם.

זבולון אורלב: אם המועצה לא תסכים היא לא תביא לאישור השר.

מרב ישראלי: אמות מידה בכל החוקים האחרים שאני מכירה זה תקנה כללית, זאת נורמה.

מרב ישראלי: מי שקובע את זה, זה השר.

מרב ישראלי: הוא יכול לקבל ייעוץ.

מרב ישראלי: אם אנחנו רוצים לקבוע משהו אחר- -

זבולון אורלב: השר קובע את אמות המידה של הכסף של המשרד שלו.

זבולון אורלב: באף מקום לא כתוב שהשר קובע אמות מידה של כסף של משרד אחר.

זבולון אורלב: לכן יש פה מועצה.

מרב ישראלי: אנחנו עדיין קובעים פה נורמה כללית שתחול, והרשות המבצעת היא השר.

זבולון אורלב: מה זה משנה?

זבולון אורלב: ברגע שאומרים "המועצה באישור השר"- -

לימור לבנת: זה בסדר, למה לא?

קריאה: מרב, ככה זה בחוק מועצת ההימורים.

זבולון אורלב: אני מציע שיהיה "המועצה באישור השר".

זבולון אורלב: אם האוצר יחלוק תביאו את הפלוגתא לכאן ונכריע.

לימור לבנת: - - - "המועצה באישור השר".

לימור לבנת: זה לא אומר שהשר חייב לאשר.

זבולון אורלב: הוא לא חייב.

זבולון אורלב: אגב, אם הוא חייב, לא צריך את אישור השר.

זבולון אורלב: יש לשר שיקול דעת, והוא יכול לומר למועצה שהוא איננו מאשר משיקולים כאלה ואחרים.

זבולון אורלב: מה השאלה בכלל?

אורי שפי: זה מוסכם על כולם.

זבולון אורלב: זה לא מוסכם על האוצר.

איתן רוב: דבר נוסף זה סוגיה שלא באה לידי ביטוי פה שדוברה עם משרד האוצר, ואני לא רואה לזה פתרון פה.

איתן רוב: מועצת ההימורים מעבירה היום חלק מהכנסותיה, על-פי אמות מידה שקבעה ועדת בורוביץ'.

איתן רוב: אין רשת ביטחון – היום זה יכול להיות 30%, ומחר זה יכול להיות 10%.

לימור לבנת: הסכום שמעבירה מועצת ההימורים?

איתן רוב: כן.

מרב ישראלי: לאיגודים או בכלל?

איתן רוב: בכלל לספורט.

קריאות: - - -

זבולון אורלב: היא יכולה להעביר למשהו אחר?

איתן רוב: לא.

איתן רוב: היא יכולה להחליט תיאורטית לחלק פרסים במלוא הכנסותיה, ואז לא יעבור לספורט כלום.

זבולון אורלב: אתה מתכוון לכך שזה כמו שאנחנו רוצים לעגן בפיס.

איתן רוב: בדיוק, אותו דבר.

זבולון אורלב: שחלק מסוים מהרווחים לא יפחת וילך לטובת העניין הזה.

זבולון אורלב: אותו מנגנון צריך להיות גם במועצת ההימורים – שלא יפחת מאחוז מסוים - -

צבי ורשביאק: הוא צריך להיות פעמיים: מה הולך למתקנים, ומה הולך לפעילות שוטפת.

זבולון אורלב: מקובל.

זבולון אורלב: כלומר אחוז מסוים שלא יפחת למתקנים.

איתן רוב: הכנסות לא מהרווח, כי אז ברווח אתה יכול לומר שנתת לפרסים- - - ולא נשאר רווח.

עופר פרי: ביחס שבין המתקנים לספורט אמרנו שצריך לצלם מצב כמו היום.

זבולון אורלב: שלא יגידו אחרי שנה שהכול מקדישים לשיווק.

איתן רוב: נכון.

קריאה: זה טעות לעשות את זה.

קריאות: אתה לא יכול לעשות את זה.

עופר פרי: מכיוון שאחוז הפרסים של הטוטו משתנה משנה לשנה ורק גדל בהשוואה לכל המתחרים החוקיים והבלתי חוקיים האחרים- -

זבולון אורלב: מה האחוז המסוים?

עופר פרי: השיעור גדל משנה לשנה.

זבולון אורלב: אתה רוצה להגיע ל-90 אחוז פרסים?

עופר פרי: לא, חס וחלילה, אז לא יישאר כסף לספורט.

זבולון אורלב: אתה מסכים ש-10% לפחות ילך לספורט?

עופר פרי: אפילו יותר.

זבולון אורלב: אתה מסכים על העיקרון, אז בו נריב על האחוז.

זבולון אורלב: זה מה שאומרים.

זבולון אורלב: מוכרחה להיות רשת ביטחון מסוימת.

רונית תירוש: כבר היום עברו על מה שהחוק מתיר בעניין חלוקת פרסים.

עופר פרי: להפך.

זבולון אורלב: אני אגן על רונית בחירוף נפש.

יורם אורנשטיין: כבוד היושב ראש, רשת הביטחון היא שהרכב המועצה להסדר ההימורים בספורט יישאר בנוסח הקיים.

יורם אורנשטיין: הנוסח הזה מידתי.

יורם אורנשטיין: המועצה יושבת מעת לעת ושוקלת כיצד לבצע ולתכנן את תקציב המועצה.

יורם אורנשטיין: יתרת ההכנסות צריכה להשתנות מעת לעת.

יורם אורנשטיין: לדוגמה, אם יש בעיה בייצור הכנסות במועצה להסדר ההימורים בספורט, ובשנה מסוימת צריכים להגדיל את נושא השיווק, הפרסום והפרסים כדי למקסם את היכולות של המועצה יושבת שם מועצה ציבורית שמפוקחת בידי מבקר המדינה.

יורם אורנשטיין: יושבים בה עובדי מדינה, אנשי ציבור ואנשי הספורט.

יורם אורנשטיין: לכן חשוב שההרכב הזה יישאר כמו שהוא.

זבולון אורלב: מישהו הציע לשנות את ההרכב?

לימור לבנת: כן.

זבולון אורלב: עוד לא הגענו לזה.

יורם אורנשטיין: עוד לא הגענו, אבל נגיע לזה בעזרת השם.

יורם אורנשטיין: לכן חשוב לנו שהמדתיות והפרופורציות בהרכב המועצה - -

זבולון אורלב: סליחה, אני מבין לאט-לאט.

זבולון אורלב: קודם כול בוא נגמור עם השאלה האם אנחנו צריכים רשת ביטחון.

זבולון אורלב: לפחות לפי גרסה אחת, צריך שתהיה רשת ביטחון שלא תפחת מאחוז מסוים.

זבולון אורלב: גמרנו עם הנושא הזה?

זבולון אורלב: לא גמרנו עם הנושא הזה, ואתה נכנסת כבר לנושא אחר.

יורם אורנשטיין: - - -

זבולון אורלב: סליחה, ידידי, לא תצליח להתגבר עליי.

אריה זייף: רשת הביטחון שעלתה כאן קצת בלבלה.

אריה זייף: תפקידה של מועצת ההימורים ליצור מקסימום הכנסות לספורט, אנחנו לא מטפלים בכיוונים אחרים.

אריה זייף: לכבול אותה בסד שמכניס רשת ביטחון יפגע בפעילות המועצה ובמטרתה למקסם את ההכנסות, כי ככל שההכנסות גדולות - - -

זבולון אורלב: יהיו שתי גרסאות.

רונית תירוש: זה לא נכון.

רונית תירוש: ההכנסות עלו- -

זבולון אורלב: עזבי, אנחנו לא דנים לגופו של עניין.

רונית תירוש: זה לא נכון בעובדה, אני אביא נתונים.

רונית תירוש: ההכנסות עלו, והסכומים לספורט - -

זבולון אורלב: רונית, אנחנו לא נכנסים לגופו של עניין.

רונית תירוש: תסתכל על הסכומים.

זבולון אורלב: אבל אנחנו לא נכנסים לגופו של עניין עכשיו.

אריה זייף: הרכב המועצה הוא הביטחון- - -

זבולון אורלב: יהיו לפני הוועדה בפעם הבאה שתי גרסאות - -

רונית תירוש: אתה יודע- - - לפרסים?

רונית תירוש: 57% לבעלי פרסים- -

זבולון אורלב: רונית, תרחמי עליי.

רונית תירוש: - - 8% לבעלי תחנות, רק 23% - - -

קריאה: - - -

קריאות: לא נכון.

זבולון אורלב: אדוני, אני קורא אותך לסדר פעם ראשונה.

זבולון אורלב: מה זה הדבר הזה?

זבולון אורלב: מגרש ספורט?

רונית תירוש: אני בדקתי, עשיתי הצעת חוק.

רונית תירוש: יש לי הצעת חוק של חלוקה לפי אחוזים משום שהתשלומים לספורט לא גדלו אף על פי שהרווחים של המועצה להימורים - - -

זבולון אורלב: תודה, אנחנו לא נכנסים עכשיו לגוף הוויכוח.

עופר פרי: בארבע השנים האחרונות הכסף גדל ב-100%.

זבולון אורלב: סליחה, אין לך רשות דיבור.

זבולון אורלב: אני קורא גם אותך לסדר פעם ראשונה.

זבולון אורלב: אגב, יש תכונה שלקראת סיום דיון כולם מתפרצים.

זבולון אורלב: אני לא יודע למה זה.

זבולון אורלב: הוצאתי היום אנשים מדיון, אל תאלצו אותי לעשות זאת גם כאן.

זבולון אורלב: רונית, אנחנו לא נכנסים עכשיו לגוף הוויכוח.

זבולון אורלב: אני מבקש שתהיה גרסה אחת של המשפטנים שיש רשת ביטחון, וגרסה שנייה שאין רשת ביטחון.

זבולון אורלב: מה הפלוגתא הבאה?

איתן רוב: הנקודה הבאה שהיא לא נשוא החוק, אבל היא כרוכה בו, ויושב ראש הוועדה העלה אותה היא שהאוצר הולך לעשות פה רפורמה, וגופי הספורט נותנים לה יד, והמדינה בעצם לא מביאה כסף לטובת הרפורמה.

זבולון אורלב: גרסה אחת בחוק הזה, השתתפות המדינה בסכום שלא יפחת מסכום כזה וכזה; גרסה שנייה – אין השתתפות מדינה.

לימור לבנת: אין גרסה כזאת.

איתן רוב: יושב ראש הוועדה, אתה שמת מספר מסוים כרף- -

זבולון אורלב: לא, בחוק.

איתן רוב: - - שהתקציב שהמדינה תקצה לטובת הנושא הזה הוא 100 מיליון שקל.

זבולון אורלב: נכון.

איתן רוב: אני לא יודע מה העמדה של האוצר, לא נמצא כאן נציג האוצר- -

זבולון אורלב: עכשיו אנחנו לא בוחנים עמדות, אנחנו רק רוצים לעשות תפריט של הבעיות שלגביהן יהיו כמה גרסאות.

איתן רוב: זאת סוגיה שלא פתורה עדיין.

זבולון אורלב: אמרתי.

זבולון אורלב: בעניין ההשתתפות תהיה גרסה אחת, גרסת היושב ראש, שלפיה, האוצר יוסיף 100 מיליון שקל לבסיס התקציב באופן קבוע.

איתן רוב: שיצטרכו להיכנס לפול הזה של המועצה הלאומית.

לימור לבנת: גרסת היושב ראש היא גרסת משרד הספורט ושרת הספורט.

זבולון אורלב: אני מקבל את זה.

מרב ישראלי: כמה זה יחד עם מה שיש היום?

זבולון אורלב: לא יודע.

שרת התרבות והספורט: אני חושבת שאתה יכול להוסיף על דעת רונית, זאת גרסת הוועדה.

שרת התרבות והספורט: היו"ר זבולון אורלב: בסדר.

שרת התרבות והספורט: הגרסה השנייה היא - -

איתן רוב: אני לא יודע.

איתן רוב: לא יודעים פורמלית מה הסכום.

זבולון אורלב: האוצר יגיד מה הגרסה שלו.

לימור לבנת: אנחנו לא יודעים.

שוקי דקל: המועצה קובעת מהם צרכי הספורט – לצורך העניין, 600 מיליון – והגופים שמעבירים את הכסף יעמידו לרשות הספורט 550 מיליון ולא 600, והאוצר ישלים את זה.

זבולון אורלב: תודה רבה.

זבולון אורלב: הפלוגתא הבאה.

זבולון אורלב: זה קשור לפלוגתא הזאת?

דפנה לנג: קשור לפלוגתא אחרת.

דפנה לנג: אני עורכת דין דפנה לנג, יועצת למועצה הציבורית לקידום ספורט נשים.

דפנה לנג: אומרים "Ladies first", אבל אני כנראה אהיה "Ladies last".

דפנה לנג: אני מתייחסת לסעיף שדן בזהות נציג המועצה לקידום ספורט נשים.

לימור לבנת: איזה סעיף זה?

דפנה לנג: סעיף 17ו(א)(7): "נציג המועצה יהיה מקרב נציגי הספורט".

דפנה לנג: המועצה הציבורית – כשמה כן היא, היא מועצה ציבורית שמקדמת את ספורט הנשים ככזו, ולא של גוף כזה או אחר.

דפנה לנג: בהרכב שלה יש נציג גוף ספורט אחד מתוך 15 חברים.

דפנה לנג: לכן לדעתנו, צריך ללכת בדרך שבו הלכו עם נציג המועצה להסדר ההימורים בספורט ולקבוע שהנציג יהיה נציג ציבור ולא מקרב הספורט כדי לשמור על האיזון.

זבולון אורלב: יש מחלוקת?

קריאות: כן.

זבולון אורלב: עם מי?

זבולון אורלב: מי מתנגד?

איתן רוב: לדעתי, זה בעייתי.

איתן רוב: מועצת ההימורים משקפת הרכב מסוים ואיזון בין נציגי ממשלה, נציגי ציבור ונציגי ספורט.

זבולון אורלב: אל תעשה את האיזון עליהם.

איתן רוב: זה חלק מהספורט.

זבולון אורלב: לא.

זבולון אורלב: אתם לא צודקים.

זבולון אורלב: אתה מטיל על מיעוט בעיה של הרוב.

זבולון אורלב: אל תטיל עליהם את המשימה הזאת.

זבולון אורלב: תתיישר לגביהם.

זבולון אורלב: הם ישלחו נציג ציבור.

זבולון אורלב: אם יש לך בעיה של איזונים תאזן את זה באמצעות הגורמים האחרים.

זבולון אורלב: אל תטיל עליהם את חובת האיזון.

זבולון אורלב: לדעתי, זה פשוט חוסר צדק.

זבולון אורלב: היא אומרת שיש נציג אחד מתוך המועצה, אז תבין מה שאתה עושה.

דפנה לנג: שיהיה נציג ציבור.

זבולון אורלב: אתה מבין מה שאתה עושה?

זבולון אורלב: זה פשוט לא הוגן.

זבולון אורלב: אין פלוגתה, זה יתוקן.

דפנה לנג: תודה.

זבולון אורלב: אדוני, בבקשה.

דני בן אבו: אני מהתאחדות ספורט נכים.

דני בן אבו: סעיף 17ו – הרכב המועצה.

דני בן אבו: הבנתי שבמקור ההרכב היה קצת שונה.

דני בן אבו: אני רוצה להעיר שספורט הנכים טומן בחובו גם את התאחדויות ספורט הנכים והאיגודים, דהיינו 15 ענפים, וגם את הספורט הפראולימפי.

דני בן אבו: אני חייב להביע את הערכתי למה שאתה, אדוני היושב ראש, והשרה עשיתם – קודם כול הכנסתם שכל טוב מאחורי כל העשייה הזאת.

דני בן אבו: אני מקווה שהמועצה הלאומית לספורט- -

זבולון אורלב: בשעת הקומפלימנטים תאריך, אבל כרגע אנחנו עוסקים רק בפלוגתאות.

דני בן אבו: אני מציע שבמקום "נציג אחד לפראולימפי", יהיה נציג של התאחדויות ספורט הנכים שמבטא את הכדורסל, השיט, השחייה וכן הלאה.

מרב ישראלי: אני רוצה להבין את ההצעה.

מרב ישראלי: ב-9 כתוב: "נציג ההתאחדות לספורט נכים", מה אתה מציע במקום זה?

דני בן אבו: אני מבקש להציע נציג התאחדות ספורט נכים ונציג ועד הפראולימפי.

זבולון אורלב: הוא רוצה להוסיף עוד אחד.

זבולון אורלב: יירשם, נדון בזה.

דני בן אבו: כמו כן אני רוצה להציע שעורך דין גדי בלומשטיין יצטרף לועדת המשפטנים כי אני בטוח שהוא יוכל לעזור בשיח המשפטנים שיהיה בפלוגתאות.

אורי שילה: אחד מייצג את כל הספורט.

אורי שילה: גם ההתאחדות לכדורגל רוצה נציג משפטן וגם איחוד הכדורסל- -

קריאה: דני, לא כדאי להיכנס לזה.

זבולון אורלב: אני לא אוסיף.

דני בן אבו: זה יעשה טוב לכולם.

זבולון אורלב: אני כרגע לא אוסיף, אבל אני מבקש שמי שהולך לייצג את ארגוני הספורט – מי הולך לייצג את ארגוני הספורט?

איתן רוב: עורך הדין אמיר באשה.

זבולון אורלב: אני מבקש ממך באופן מיוחד- -

קריאה: מה זה "נציגי הספורט"?

קריאה: יש התאחדות לכדורגל שמייצרת את ההכנסות- - - במקומנו.

זבולון אורלב: אמרתי – הוא ייפגש עם כולכם.

קריאות: - - -

זבולון אורלב: תגיש נגדי תלונה לוועדת האתיקה.

זבולון אורלב: אני לא מקבל את עמדתך.

צבי ורשביאק: אנחנו נשלח נציג אחד שייצג את כל ענפי הספורט.

זבולון אורלב: מאה אחוז.

זבולון אורלב: אני רק מבקש לדאוג שאותו אחד ישב עם כולם, ושלא נבוא לישיבה הבאה ויהיו כאלה שיגידו שלא ישבו איתם.

רונית תירוש: אני רוצה להציע.

רונית תירוש: קודם כול אני מקבלת את הרעיון של נציג פראולימפי.

רונית תירוש: אני מציעה שבסעיף 4 במקום "שלושה נציגי ועד אולימפי" יהיה "שניים 1 פראולימפי".

רונית תירוש: בכלל, אנחנו רוצים שיהיה שיתוף פעולה.

רונית תירוש: צבי ורשביאק: אין לי ברירה, אלא להציע שיהיו חמישה פלוס אחד.

זבולון אורלב: צבי, אתה אחרון.

רונית תירוש: אני מציעה, ואני חושבת שההצעה שלי נכונה.

רונית תירוש: לגבי דפנה לנג שביקשה- -

זבולון אורלב: קיבלנו את הבקשה שלה.

רונית תירוש: לא, על חשבון מה?

רונית תירוש: אני רוצה להציע משהו.

רונית תירוש: זה לא נכון לבטל את נציגי ספורט הנשים – צריך להיות, ולכן הייתי משאירה את סעיף 7 כמו שהוא, ומוסיפה "נציג מועצה ציבורית לקידום ספורט נשים מקרב נציגי הציבור" – אחד מקרב נציגי הציבור ואחד מקרב הנשים.

מרב ישראלי: שניים?

רונית תירוש: ספורט נשים זה ספורט נשים.

רונית תירוש: צריך התמחות בזה, ונציגי ציבור לא בהכרח מבינים בזה.

זבולון אורלב: יירשם.

רונית תירוש: אני מציעה להוריד מ-12 נציג אחד, ואז זה יתקזז.

רונית תירוש: שם יש שני נציגי ציבור בעלי רקע בתחום הספורט שאחד מהם נציג מתחום הספורט למקומות עבודה.

זבולון אורלב: תודה, אחרון.

עודד סלע: אני מאיגוד כדור-מים.

עודד סלע: סעיף 17ו(א)(4) – הרכב המועצה.

עודד סלע: יש שריון לשני ענפי ספורט מובילים וחשובים, וזה ברור ומובן, אבל בסעיף זה לא בא לידי ביטוי איגודים קטנים שתורמים בהישגיהם בספורט הישראלי יותר מאחרים, וראוי לקבוע קריטריונים לחלוקה כדי שלמשל לא יהיה מצב שיהיו ארבעה נציגי איגוד הכדורגל או איגוד כדורסל דרך סעיף 17ו(א)(4) ולא יהיו מקומות לאיגודים נוספים.

זבולון אורלב: איך הכדורגל יהיה בוועד האולימפי?

צבי ורשביאק: הוא צודק.

זבולון אורלב: אז מה אתה מציע?

צבי ורשביאק: הוועד האולימפי לא ישלח נציגים כשבאיגוד שלו יש כבר נציג.

קריאה: הוועד האולימפי יחליט וישלח אם הוא יודע לאזן את זה.

עודד סלע: ברור, על זה דיברנו.

עודד סלע: פתרון טוב.

מרב ישראלי: השאלה אם צריך להגיד את זה בחוק.

צבי ורשביאק: הוועד האולימפי לא ישלח נציג איגוד הכדורסל ולא נציג איגוד הכדורגל.

זבולון אורלב: זה נרשם בפרוטוקול מה שאמרת.

צבי ורשביאק: בהחלט.

זבולון אורלב: הכוונה למקצועות אישיים?

צבי ורשביאק: לא, יכול להיות גם כדור-מים.

צבי ורשביאק: זה קבוצתי.

לימור לבנת: צבי, אבל יהיו גם נציגים מספורט אישי?

צבי ורשביאק: בהחלט.

זבולון אורלב: רבותיי, אני מתנצל, אנחנו שתי דקות אחרי הזמן.

זבולון אורלב: אני אקבע את הישיבה הבאה על-פי התקדמות קצב המשפטנים.

זבולון אורלב: בשבוע הבא יש הצבעות על חוק ההסדרים, אז אני מקווה שנקבל אישור מהיושב ראש ונוכל להיפגש.